Ўзбекистон - Лондон: Ўзбек эмасман, ўзбекча билмайман, аммо... - BBC News O'zbek\nЎзбекистон - Лондон: Ўзбек эмасман, ўзбекча билмайман, аммо...\nЯнгиланди 17 апрел 2019\nЎзбек эмасман, ўзбекча билмайман, аммо мазза қилдим. Ҳайратда қолдим. Бу мен учун кутилмаган бўлди. Жуда чиройли, ниҳоятда ҳаяжонли эди...\nБританиялик томошабинлардан бири ўзбекистонлик ёш ижодкорлар томонидан Англияда қўйилган "Гамлет" спектаклига ана шундай баҳо берди.\nБуюк инглиз драматурги Вильям Шекспир қаламига мансуб ўлмас асар бу гал британиялик таниқли режиссёр Жон Такер томонидан саҳналаштирилган.\nЎзбек Гамлет Ўзбекистондаги Британия Кенгаши, Ўзбекистон давлат Санъат ва маданият институти ва Лондондаги етакчи Rose Bruford College of Theatre & Performance театр олийгоҳининг ҳамкорликдаги уч йиллик меҳнати маҳсули бўлади.\nБунақаси ҳам Ўзбекистон ва ҳам Британия тарихида бўлмаган.\nТомонларга кўра, бундан кейин ҳам биргаликда янги ижодий лойиҳалар устида ишлаш, театр ва драма соҳасида ўз ҳамкорликларини давом этдириш истагидалар.\nЎзбек Гамлетни Ўзбекистоннинг Лондондаги элчихонасида ҳам намойиш этишга улгурган ёш ижодкорлар эса, ҳозир Тошкентда.\nМазкур спектакль тақдимоти Буюк Британия ва Шимолий Ирландия Бирлашган Қироллиги ташқи ишлар вазири ўринбосарининг Ўзбекистонга амалий ташрифи арафасида кузатилган.\nАлан Дункан Тошкентда экан, шахсан Ўзбекистон Президенти Шавкат Мирзиёев томонидан қабул қилинган.\nПрезидент Мирзиёев сўнгги йилларда Ўзбекистон ва Буюк Британия ўртасидаги кўп қиррали муносабатлар жадал ривожланиб бораётганини катта мамнуният билан қайд этган.\nТошкентда журналистларга гапирган Британиянинг юқори мартабали дипломатига кўра, ўзбек ҳукуматининг виртуал қабулхона ва бошқа мулоқот механизмларини ишга тушириши "кўплаб ижобий натижалар"га сабаб бўлмоқда.\nБи-би-си Ўзбек Хизмати Ўзбек Гамлетни бевосита томоша қилиб, мана бу видеолавҳани тайёрлаган. (Мухбирлар: Феруза Раҳмон ва Бахтиёр Имомов).\nЎзбекистон, Лондон, Бунёд: Ё ҳаёт ё мамот\nСурат манбаси, Britishcouncil/courtesy\nЎзбекистон ва Англия тарихида илк бор бир инглиз театри ўзбекистонлик ёш ижодкорлар ижросидаги "Гамлет" спектаклига мезбонлик қилди.\nАнглиядаги мазкур намойиш Халқаро театр симпозиуми доирасида бўлиб ўтди.\nМазкур спектакль устига устак Ўзбекистон ва Британия томонининг ўзаро ижодий ҳамкорлигининг маҳсули бўлади.\nUzbek Hamlet ёки Ўзбек Гамлетини яратиш ғояси 2015 йилда пайдо бўлади.\nБу ишга Ўзбекистондаги Британия Кенгаши, Ўзбекистон Давлат Санъат ва маданият институти ҳамда Англиянинг етакчи Rose Bruford College of Theatre & Performance халқаро театр олийгоҳи бош қўшишади.\nБир неча ойдан бир неча йилга чўзилган ижодий ишлар гоҳ Ўзбекистон, гоҳ Британиянинг ўзида кечади.\nОрадан уч йил ўтиб, гоҳида бевосита, гоҳида билвосита ҳамкорлик орқали ибтидосидан интиҳосига қадар, таъбир жоиз, инглиз театри мезонларида яратилган ўзбекона талқиндаги "Гамлет" спектакли дунёга келади.\nАкадемик ўқув программаси доирасидаги бу спектални яратиш жараёнида бошдан-оёқ Буюк британиялик таниқли режиссёр Жон Такер бош-қошлик қилади.\nАсрларки, жаҳон драматургиясининг энг забардаст ва ўлмас асарларидан бири сифатида эътироф этилган "Гамлет"даги барча ролларни эса, ўзбекистонлик талабалар ижро этишади.\nГамлет бўладими ёки Офелия, пьесадаги энг оғир роллар ижроси ҳам, ҳатто, биринчи курс бўлмайдими, Ўзбекистон Давлат Санъат ва маданият институтининг талабаларига ишониб топширилади.\nЎзбек қизи Шотландия саҳнасини қандай забт этди?\nМазкур қўшма ижодий лойиҳага бош қўшган ҳар уч томоннинг бирдек ва ошкора эътироф этишларича, биргаликда яратган меҳнатлари маҳсулларидан кўнгиллари тўқ.\nУларнинг Би-би-си Ўзбек Хизмати билан суҳбатларида айтишларича, шогирдларининг ижросидан бошлари осмонга етган ва ғурурдалар.\nЯнги спектакль намойишига ҳам Rose Bruford College of Theatre & Performance олийгоҳининг театрларидан бири мезбонлик қилган.\nБи-би-си Ўзбек Хизмати бу намойишни яқиндан томоша қилиш жараёнида у ерга йиғилган томошабинларни ҳам суҳбатга тутишга муваффақ бўлди.\nИнглиз томошабинларидан бирининг айтишича, ҳатто, ўзбек тилида эканига қарамай, ижрочиларнинг маҳоратидан спектаклни тўлиғича тушуниб етган.\nЎзбекистонлик ёш ижодкорлар қанчалик залворли бўлмасин, "Гамлет"нинг бор мазмун-моҳиятини ўз ижролари билан ифодалаб бера олишди, дейди у.\n"Гамлет" буюк инглиз драматурги Вильям Шекспир қаламига мансуб.\nЯратилганига тўрт асрдан ортиқроқ вақт бўлган бу пьеса ҳақли равишда жаҳон драматургиясининг бебаҳо ва бетакрор намуналаридан бири саналади.\nБадиий жиҳатдан танқидларга тутилиб келинса-да, асар фалсафаси, асрларки, жаҳоннинг энг етук, олд ва сара файласуфларининг эътиборини ўзига тортиб келган.\nЎлмас пьеса орада кечган вақт давомида бутун дунё бўйлаб минглаб марта саҳналаштирилган.\nГоҳ турк, гоҳ армани, гоҳ ўзбек, гоҳ рус ва гоҳ япон Гамлет бўлиб, "Ё ҳаёт ё мамот", дея театр саҳналарини зил титратишган.\nБу ролни ҳар бир давр ва ҳар бир замоннинг энг етук ва энг сара ижодкорлари ижро этишган.\nRose Bruford College of Theatre & Performance бутун Европадаги энг пешқадам театр олийгоҳларидан бири саналади.\nОлийгоҳ бутун дунё бўйлаб ўз тармоқларига эга, ўзининг назариёт ва амалиётни қанчалик омухта олиб бора олиши билан бутун жаҳонга танилган.\nЎзбекистон ва "Гамлет"\n"Гамлет" Ўзбекистонда ҳали 1935 йилда саҳналаштирилиб, тилга тушади.\nЎз даврининг энг забардаст ижодкорлари, дея эътироф этилувчи Аброр Ҳидоятов ва Сора Эшонтўраевалар юлдузлик қилган спектакль Ўзбек театри тарихидаги энг зўрларидан бири сифатида тан олинган.\nБу спектаклни бир марта томоша қилиш учун одамлар бутун Ўзбекистондан пойтахт Тошкентга оқиб келишгани, унга чипта олиш учун навбатлар ҳафталарга чўзилгани айтилади.\n"Гамлет"нинг бундан кейинги талқини Ўзбекистонда 2009 йилда "Илҳом" театри томонидан яратилади.\nИжодкорларининг ўзига хос ёндашуви асосида яратилган бу спектакль ҳам театр танқидчиларининг ижобий баҳоларига сабаб бўлади.\n2015 йилда эса, пойтахт Тошкент айнан Шекспирнинг ўзи томонидан асос солинган "Глобус" театри ижодкорлари ижросидаги "Гамлет" спектаклини бевосита томоша қилишга муваффақ бўлади.\nТомонларнинг ижодий ҳамкорликларига ҳам худди ана шу воқеълик туртки беради.\nАммо, шунда ҳам, бугун Лондонда намойиши бўлиб ўтган Ўзбек Гамлети айнан Британия томони билан ҳамкорликда, инглиз ва Шекспир театри тили мезонларида яратилгани билан улардан фарқ қилади.\nПьеса худди шу куннинг ўзида бошқа бир катта тадбир доирасида Ўзбекистоннинг Лондондаги элчихонасида ҳам ўйналди.\nИлк премьераси Ўзбекистон Давлат санъат ва маданият институтининг ўзида бўлиб ўтган спектакль бунгача мамлакатнинг ўзи бўйлаб ҳам саёҳат қилишга улгурган.\nСўз сизга: Президент сайловида фақат Мирзиёев қатнашадими? Ўзбекистон, янгиликлар\nАфғон қишлоғида Толибонни қучоқ очиб кутиб олган оила


АҚШ ва Канадада яшаётган ўзбек болалар иншолар танловига таклиф қилинди\nАҚШдаги “Чикаго Ўзбек-Америка ассоциацияси” нодавлат, нотижорат ташкилоти Ўзбекистонда ўзбек тилига давлат тили мақоми берилганининг 26 йиллиги муносабати билан АҚШ ва Канадада яшовчи ўзбек болалари орасида "Олтин қалам" иншолар танловини эълон қилди.\nБу ҳақда Озодликка маълум қилган тилга олинган ташкилот президенти, 62 яшар Олимжон Шариповнинг айтишича, иншолар учун “Ўзбек тили – она тилим”, “Мен ўзбекман”, “Ўзбекистон Ватаним менинг”, деган 3 мавзудан бири танланиши мумкин.\nТанловда иштирок этадиган болалар ёшига қараб 2 гуруҳга: 12 – 13 яшарлар ҳамда 14 – 16 яшарларга бўлинади.\n“Чикаго Ўзбек-Америка ассоциацияси” президенти Олимжон Шариповнинг Озодликка айтишича, танлов уюштиришдан\n- Мақсад болаларга она тили – ўзбек тилини ўргатиш, уларнинг ватанпарварлик ҳисларини кучайтириш, она тилига, миллатига нисбатан муҳаббат уйғотишдир.\nИншоларни Uzbek-Amerikan Association of ChicagoP.O.Box 257 Oak Lawn,60454 IL манзилига 31 октябргача жўнатиш, жўнатмага муаллиф исмини ва боғланиш учун телефон рақамини илова қилиш сўралди. Иншодаги сўзлар сони 350тадан ошмаслиги лозим.\nОлимжон Шариповга кўра, танлов ғолиблари 8 ноябрь куни эълон қилинади. Ғолибларга ҳаммаси бўлиб 9 та мукофот берилади ( 1-, 2-, ва 3- ўринлар ва ҳар бир ўрин учун 3 тадан мукофот)\n1-ўринни эгаллаганларга Amazon Kindle электрон китоби, 2- ва 3- ўринларни эгаллаганларга Barnes & Noble совға картлари тақдим этилади.\nОлимжон Шариповнинг Озодликка айтишича, ўтказилаётган иншолар танлови “Чикаго Ўзбек-Америка ассоциацияси” бу йўналишда ўтказаётган ягона тадбир эмас.\n- Иншолар танлови Интернет орқали ўтказаётганимиз биринчи тадбирдир. Шу пайтгача аъзоларимиз орасидагина тадбирлар ўтказар эдик. Масалан, “Наврўз маликаси”, деган танлов ўтказганмиз. Якшанбалик мактабимиз бор. Унда ҳар якшанба куни ўзбек тили ва адабиётидан дарслар уюштирамиз. 25 октябрда болалар байрамини ўтказмоқчимиз, деди Олимжон Шарипов.\n“Чикаго Ўзбек-Америка ассоциацияси” президентидан ўзи ҳақда айтиб беришни ҳам сўрадик.\n- Америкага гринкард билан 2002 йили келиб қолганман. Бу ерда болаларим, невараларим билан яшайман. Ўзим қурувчи-инженерман. Узоқ йиллар Қарши чўлини ўзлаштиришда ишлаганман. Амударё сувини чўлга чиқариб, 1 млн гектар ер ўзлаштирилган эди. Ўша ишларда қатнашганман, деди Олимжон Шарипов.\nЎзбекистонда ўзбек тилига давлат тили мақоми 1989 йил 21 октябрда қабул қилинган қонун билан берилган эди.\nБу йил қонун қабул қилинганига 26 йил тўлади.


АҚШда энг хавфли касблар эълон қилинди - www.Voydod.net\nBarcha ovozlar: 35347\nАҚШда энг хавфли касблар эълон қилинди\nАмерикалик тадқиқотчилар мамлакатдаги энг хавфли касблар рейтингини тузди. Унга 16 та касб кирди. Маълум бўлишича, ушбу касб вакиллари бошқаларига қараганда тез-тез ўлимга олиб келувчи жароҳатларни оларэкан. АҚШ Меҳнат статистикаси бюросининг маълумотларига кўра, 2011 йилда 100 минг ишчига ўлимга олиб келганўртача 3,5 та жароҳат тўғри келган.\nБу 1933 йилги кўрсаткичлар билан солиштирганда анча паст кўрсаткичҳисобланади. Ўша пайтда иш жойида 100 мингта одамдан 37 таси ҳалок бўлган. Бироқ ҳозир ҳам айрим касб вакиллариишда нобуд бўлиш хавфига эга.\nБундай касблар рўйхатига кончи, қурувчи, тураржойларни тозаловчиишчи, қурилиш техникаси оператори, чиқинди йиғувчи ва ҳатто фермер ҳам кирган. Бироқ Америкада балиқчиликкасби энг хавфли касб бўлиб чиқди.\nМаълумотларга кўра, 100 мингта ишчига 127,2 та ўлимга олиб келувчижароҳат олган ишчи тўғри келар экан. Бундан ташқари, рўйхатдан ўрмон кесувчилар, учувчилар, тунукачилар,металл конструкцияларни йиғувчилар, юк машинаси ҳайдовчилари, киракашлар ва электриклар ҳам ўрин олган.


Ироқ тоғларида қамалиб қолган язидийлар кимлар? - BBC O'zbek\nИроқ тоғларида қамалиб қолган язидийлар кимлар?\nИроқ ва Шом Исломий Давлати гуруҳининг Ироқдаги ҳуружлари оқибатида азият чекаётган қурбонлар орасида 50 мингга яқин язидийлар ҳам бор.\nУлар ИД/ИШИДчилардан қочиб, Ироқ шимоли-ғарбидаги тоғларда озиқ-овқат ва сувсиз қамалиб қолганлар.\nЯзидийлар тарихи бўйича мутахассис Диана Даркенинг изоҳлашича, язидийлар жамоасининг сони тахминан 70 мингдан 500 минггача дея кўрилади.\nДунёқарашларининг ўзгачалиги туфайли уларни аксар ҳолларда "иблисга сиғинувчилар" дея адашиб талқин қиладилар. Улар аксар ҳолларда кичик-кичик жамоа бўлиб, Ироқ шимоли-ғарбида, Сурия шимоли-ғарбида ва Туркия жануби-шарқидаги ҳудудларда яшайдилар.\nМинтақадаги друз ва алавий мазҳаблари сингари, язидийликни ҳам қабул қилиш мумкин эмас, фақатгина ўша жамоада туғилганларгина язидий ҳисобланадилар.\nЛондондаги Озчиликлар Ҳуқуқлари Гуруҳи раҳбари Марк Латимернинг айтишича, язидийларнинг диний қарашлари қатор бошқа динлар чатишмасидан келиб чиқади.\nФото муаллифлик ҳуқуқи Robert Leutheuser\n"Язидийлар Ироқдаги кўплаб диний озчиликлардан атиги бири холос. Улар мазҳабларини ташқи дунёдан анчайин маҳфий тутишади. Мазҳабнинг келиб чиқиши ҳақида турли қарашлар бор. Баъзилар язидийликнинг илдизи қадимий форс зардуштийлигига бориб тақалади дейишса, язидийларнинг ўзлари анчайин ўзгача талқин беришади. Умумиятла айтсак, язидийлик қатор диний дунёқарашларнинг чатишмасидир. Лекин ўзига ҳос маданият ва диний ақидаги эгалар. Бир нарса аниқ, улар Ироқда ўнлаб йиллар мобайнида тазйиқларга учраб келганлар ва мана ҳозирда яна энг катта хавф остида бўлган диний гуруҳ бўлиб қолмоқдалар".\nЯзидийларнинг энг муқаддас қадамжолари Бағдоддан 430 км шимоли-ғарбда жойлашган Лалеш ибодатгоҳидир.\nМарк Латимер язидийларнинг расм-русумлари ҳақида:\n"Язидийларнинг диний маросимлари асосан Лалиш зиёратгоҳи атрофида кечади. Улар амалга оширадиган расм-русумлар жаҳондаги ҳеч бир бошқа динникига ўхшамайди. Маълумки уларнинг зиёратгоҳлари конуссимон шаклда бўлади. Лекин улар расм-русумларини маҳфий тутадилар. Бу ўринда улар Ливаннинг друз гуруҳига ўхшаб кетадилар. Уларнинг қарашлари шуки, ўз диний амалларини не қадар ташқи дунёга очсалар шу қадар кўп танқидга учрайдилар. Уларнинг хавфсирашларида жон бор. Чунки Ироқдаги бошқа мусулмон мазҳаблар уларни "иблисга сиғинувчилар" дея атайдилар. Бунга сабаб уларнинг муқаддас кўрувчи сиймоларидан бири оламдан ўтган парини тақдим қилувчи Малак Товусдир".\nМутахассиларга кўра, язидийларнинг Синжар тоғлари ёнбағридаги яшаш ерларида бошқа гуруҳлар томонидан тазйиққа тутилишлари ортида жамоа номининг нотўғри талқин қилиниши ётади.\nИД дохил сунний ақидапарстларнинг ишонишларича, язидийлар жамоасининг номи 7 асрда яшаган Умайядлар сулоласининг иккинчи халифаси бўлган Язид ибн Муавия исмидан келиб чиқади.\nЛекин замонавий тадқиқотлар шуни кўрсатмоқдаки, язидийларнинг номи ибн Муовия билан ҳам эмас, ёки Эрондаги Язд шаҳри билан ҳам боғлиқ эмас, балки форс тилидаги "изед", яъни пари сўзидан келиб чиққан.\nЯзидийларнинг ўзлари жамоа номини "динга сиғинувчилар" сифатида талқин қиладилар.\nУлар ўзларини "даасин" деб ҳам аташади. Бу ном қадимий Шарқ Черкови номидан келиб чиқади. Язидийлар эътиқодларининг аксар асослари ҳам насроний динидан келиб чиққан.\nУлар Қуръони Каримга ҳам, Инжилга ҳам эътиқод қиладилар. Лекин диний қарашларининг аксари оғзаки равишда авлоддан-авлодга ўтиб келади.\nУлар эътиқодининг зардуштийликка боғлашларига сабаб эса зиёратгоҳ ва қадамжоларининг қуёш рамзи билан безатилишидир.\nЛекин зиёртагоҳларида қуёш рамзи мавжуд ва қабрлари қуёш томон шарққа қараб тузалса ҳам, синчиковлик билан қараганда диний эътиқодларининг аксари насронийлик ва ислом чатишмасига ўхшайди.\nЯнги туғилган чақалоқларни руҳонийлар сув пуркаб чўқинтирадилар.\nНикоҳ тўйларида ҳам руҳоний нон ушатиб, ярмини куёвга ва бошқа ярмини келинга беради. Қизил либос кийган келин насроний черковига боради.\nДекабр ойида язидийлар уч кун "рўза" тутадилар. "Рўза"ларини уч кундан кейин шароб билан тугатишади.\nДекабрнинг 15-20 кунлари Мосулдан шимолда жойлашган Лалешдаги Шайх Ади мақбарасига йиллик зиёратга борадилар ва шу ердаги дарёда "таҳорат" қиладилар.\nЯзидийлар русумлари орасида шунингдек суннат ва қурбонлик келтириш ҳам бор.\nУларнинг худолари номи Ясдан. Эътиқодларига кўра, Ясдан шу қадар "юқорида"ки унга тўғридан-тўғри ибодат қилиб бўлмайди.\nЯсдан борлиқнинг яратувчисидир, лекин муҳофазакори эмас.\nЯсдандан етти илоҳий унсур келади. Улардан бири илоҳий иродани бажо келтирувчи Малак Товус.\nТовус қадимий насроний эътиқодига кўра, ахлоқсизлик рамзидир.\nЛекин Малак Товус Яратгандан алоҳида илоҳий куч эмас. Шунинг учун язидийлик монотеистик динлар қаторига киритилади.\nМалак Товус рамзи ибодатхона, мақбара ва қабртошларида бор.\nЯзидийлар Малак Товусга кунига беш маротба ибодат қиладилар. Унинг яна бир исми Шайтон.\nАраб тилида шайтон иблис маъносини беради. Шунинг учун язидийларни "иблисга эътиқод қилувчилар" деб ҳам аташади.\nЯзидийларнинг ишонишларича, руҳ турли шаклдаги танага ўтиши мумкин.\nРуҳнинг тозаланиши ана шу каби "қайта-қайта" туғилиш орқали имконлидир ва жаҳаннамни бартараф қилади.\nЯзидийлар учун энг олий жазо ўз жамоларидан бадарға қилинишидир. Чунки бу бадарға қилинганнинг руҳи қайта тиклана олмаслигини англатади.\nЛекин бу каби ўзгачаликка қарамай, Марк Латимернинг айтишича, язидийлар асрлар мобайнида аксар аҳолиси мусулмонлар бўлган мамлакатларда нисбатан тотувликда яшаб келганлар.\n"Улар мусулмонлар билан Ироқдаги бошқа диний озчиликлар каби асрлар мобайнида аҳил яшаб келганлар. Аслида Ироқ тарихининг аксар қисмида кўплаб гуруҳ ва мазҳаблар ёнма-ён тинч яшаб келганлар. Фақатгина зўравонлик ва тазйиқлар кучайган алоҳида даврларда уларга ҳам тазйиқлар кузатилган. Лекин язидийларга нисбатан камситувчи муносабат асрлар мобайнида мавжуд бўлиб келганлиги ҳам маълум. Язидийлар энг қашшоқ бўлган гуруҳлардан бири ҳам. Ироқдаги бошқа озчиликлар, масалан насронийлар анчайин таниқли ва обрўли вакилларга эга бўлсалар, язидийлардан бу каби ҳолатларни деярли учратмайсиз. Лекин ҳозиргидагидек каби ўта хавфли вазиятга улар 80 йиллар охирлари Саддам Ҳусайннинг мажбурий араблаштириш кампанияси давридан бери юз тутмаган эдилар. Улар мавқеининг сабабларидан бири улар курдлар ва араблар ўртасида баҳсли, стратегик жиҳатдан ўта муҳим кўрилган ҳудуларда яшашларидир. Уларни камситиш, "иблисга сиғинувчилар" дея талқин қилишлар ортида аслида улар яшайдиган ерларга даъво ётади".\nМарк Латимернинг айтишича, язидийлар мовий рангдаги либос киймасликлари ва яшил рангдаги егуликни истеъмол қилмасликлари ҳақидаги гап-сўзлар исботланмаган.\nҲозирда Туркия жануби-шарқидаги Сурия ва Ироқ ҳудудлари томон минтақаларда бир вақтлар бўшаб қолган қишлоқларда ҳаёт қайта тикланмоқда.\nШу вақтгача муҳожиротда яшаб келган язидийлар Туркия ҳукумати уларнинг ҳаётларига аралашмаётганлигини айтадилар.\nАсрлар мобайнидаги камситишларга қарамай язидийлар ўз эътиқодларидан воз кечишмаган. Бу улар ўзликлари ва эътиқодларига ишончнинг қатъийлиги белгисидир.


Matchroom промоутерлик компанияси шу йили Ўзбекистонда профессионал бокс оқшоми ташкил қилмоқчи\n31 октябрь, 2021, 23:10\nБу ҳақда компания раҳбари айтиб ўтди.\nБиламизки, Эдди Хирннинг Matchroom промоутерлик компанияси профессионал бокс оламида етакчи ҳисобланади. Биз қатор ўзбекистонлик боксчилар Исроил Мадримов, Шаҳрам Ғиёсов, Муроджон Аҳмадалиев айнан мана шу компания билан ишлаб келмоқда.\nЭдди Хирн Secondsout you tube канали билан интервьюсида Ўзбекистонда йил охиригача профессионал бокс оқшоми ташкил қилишни режалаштираётгани ҳақида айтиб ўтди.\nЭсингизда бўлса жорий йилнинг 3 апрель куни "Хумо" аренаcи ушбу компания томонидан ташкил этилган кечага мезбонлик қилган. Унда Муроджон Аҳмадалиев, Исроил Мадримов, Шаҳрам Ғиёсов, Баҳодир Жалолов каби бир қатор ҳамюртларимиз ўз жангларини ўтказган.\nМуроджон Аҳмадалиев ўзининг навбатдаги ҳимоя жангини 18 ноябрь куни Америка Қўшма Штатларида ўтказишини ҳисобга олсак, Ўзбекистонда бўлиши кутилаётган оқшомда Мадримовнинг Мишель Сорога қарши баҳси асосий сифатида белгиланиши мумкин.\nВоқеалар ривожини бизда кузатиб боринг.


Оилани асраш – оламни асраш — Ishonch Gazetasi\nОилани асраш – оламни асраш\nЖорий йилнинг ўтган даврида «Оила» илмий-амалий тадқиқот маркази Навоий вилояти бошқармаси ва бошқа ташкилотлар ҳамкорлигида ажрашиш арафасида турган 2975 та оиланинг шароити ўрганилди. Олиб борилган саъй-ҳаракатлар натижасида уларнинг 1783 таси яраштирилиб, 2878 та бола тирик етим бўлиб қолиш хавфидан қутулди. Шунингдек, жойлардаги судларга ажрашиш мақсадида ариза берган 1097 нафар эр-хотиннинг 141 таси ўз фикридан қайтди.\nВилоятда оилавий ажримлар ўтган йилнинг шу даврига нисбатан 56 тага камайди. Аҳоли ва тегишли ташкилотлар ўртасида «Соғлом оила – соғлом жамият» мавзусида ўтказилган ўқув-маърифий тадбирларда шу кунгача салкам 70 минг нафар киши қатнашди. Уларнинг 4526 нафари эндигина оила қурган ёшлар бўлса, 3526 нафари оила қуриш остонасида турган йигит-қизлардан иборат бўлди.\nАжримлар сабаби нимада?\nТаассуфки, ҳудудда оилавий ажримлар олдини тўлиқ олиб бўлмаяпти. Демак, бу борада муаммолар бор. Маълумотларга қараганда ажримнинг 67 фоизига эр-хотиннинг келишмовчилиги, 15 фоизига эса қайнона-қайнота ва бошқаларнинг аралашуви, 9 фоизига ичкилик, 1 фоизига ишсизлик, моддий қийинчилик, салкам 4 фоизига эса бошқа зарарли одатлар, яъни ахлоқсизлик, касаллик, беписандлик, номуносиблик сабаб бўлмоқда.\nЭнг фойдали тадбир\nМавжуд муаммолар моҳиятини ўрганиш ва уларни бартараф этиш оилавий ажримларнинг олдини олишда асқотиши турган гап. Навоий вилоятида жорий йилда оилаларни индивидуал тарзда ўрганиш, таҳлил қилиш ва юзага чиққан камчиликларни биргалашиб бартараф қилиш натижасида қийин вазиятга тушиб қолган 104 та оиланинг 102 тасида ажримнинг олди олинди.\nЯқинда Навоий шаҳридаги «Ёшлар маркази»да «Ибратли оила» республика кўрик танловининг вилоят босқичи ўтказилди. Унда биринчи ўринни Қизилтепа туманидаги Шаҳриддин Кенжаевлар, иккинчи ўринни Нурота туманидаги Ғайрат Алимовлар, учинчи ўринни эса карманалик Элмурод Кенжаевлар оиласи эгаллади.\nУшбу тадбирнинг маҳалла, туман ва шаҳар ҳамда вилоят босқичида 10 минг нафардан ортиқ намунали оилалар вакиллари қатнашди.\nҲаяжонли дамлар қандай кечмоқда?\nРЕЙТИНГ: Ўзбекистонда қайси партиянинг қанча аъзоси бор?


Марко Ван Бастен: “Бугунги кундаги “Барселона” жаҳон чемпионатини ютган бўларди”\n19:07 / 02.06.2015\nАфсонавий голландиялик футболчи Марко Ван Бастен Чемпионлар Лигасини футбол бўйича дунёдаги энг кучли мусобақа деб ҳисоблашини айтди. “Милан” ва Голландия терма жамоаси собиқ ҳужумчисининг айтишича, агар бугунги кундаги “Барселона”га имконият берилганда, у жаҳон чемпионатини ютган бўларди.\n“Европада дунёнинг энг кучли футболчилари тўп суради. Жорий йилдаги Чемпионлар Лигаси яримфинал учрашувларида иштирок этган футболчилар номига бир қаранг. Ўйин даражаси ва кескинлиги бўйича Чемпионлар Лигаси Жаҳон чемпионатини ортда қолдиради. Агар “Барселона” бу мусобақада иштирок этганда, у бемалол чемпионатни юта олган бўларди”, деб ҳисобламоқда ван Бастен.\nЭслатиб ўтамиз, “Барселона” ва “Ювентус ўртасидаги Чемпионлар Лигасининг финал учрашуви 6 июнда Берлинда бўлиб ўтади.


ЎРИНБОСАРЛАР ҒАЛАБА БИЛАН ҚАЙТИШДИ\nБугун Ўзбекистон миллий чемпионатининг ўринбосарлар ўртасидаги баҳсларга старт берилди. Шу куни Жиззахда «Сўғдиёна» меҳмон бўлган Ҳамза Жабборов бошчилигидаги ёш самарқандликлар сафардан ғалаба билан қайтишди.\nУчрашув ҳақида тўхталадиган бўлсак, баҳс мезбонларнинг устунлигида бошланди ва улар 5-дақиқадаёқ Жамшид Баҳриддиновнинг голи эвазига ҳисобни очишга муваффақ бўлишди. Ушбу голдан кейин эса устунлик меҳмонлар қўлига ўтди. 22-дақиқада иқтидорли яримҳимоячи Омаджон Тайлоқов ҳисобни тенглаштирган бўлса, иккинчи бўлимнинг бошида ёш ҳужумчи Шаҳзод Нурматовнинг голи «Динамо»га чемпионатдаги илк ғалаба ва очколарни тақдим этди.\nЖорий йилдан эътиборан Ёшлар биринчилиги дея ном олган мусобақада 4 март куни тўртта учрашув бўлиб ўтди. Энг кутилмаган натижа Олмалиқда юз берди. Маҳаллий жамоа ёшлари «Нефтчи» ўринбосарларига ҳеч қандай имконият қолдиришмади ва бешта жавобсиз гол киритишди. Бекободлик ёшлар Намангандан уч очко билан қайтишган бўлишса, «Пахтакор» ўз майдонида «Қизилқум»ни енгди.\nЎзбекистон чемпионати. Ёшлар лигаси. 1-тур.\n«Сўғдиёна» - «Динамо» - 1:2\nГоллар: Ж.Баҳриддинов 5 – О.Тайлоқов 22, Ш.Нурматов 49.\n«Олмалиқ» - «Нефтчи» - 5:0\n«Пахтакор» - «Қизилқум» - 2:1\n«Навбаҳор» - «Металлург» - 0:1\nЎқилди (марта): 2197. Киритилган сана: 2011-03-04 17:47:29.


Жон О'Ши «МЮ» тарихидаги энг яхши трансферни айтди\n«Манчестер Юнайтед»нинг собиқ ҳимоячиси Жон О'Ши клубнинг энг яхши трансферини айтди.\n«Рио Фердинандни танлаган бўлардим. У жуда барқарор ва асосий таянч ўйинчига айланганди. Шунингдек, у ажойиб тандем эди.\nРио клубга жуда яхши мослашди, чунки у Англия миллий жамоаси орқали кўпчиликни танирди. Ажойиб харид бўлганди. Одамлар кўпинча унинг нархини (29,1 млн фунт) эслашарди. Аммо у нархига арзийди.\nРоналдунинг трансфери ҳам биринчи ўринга яқин туради. Гап икки буюк футболчи ҳақида кетмоқда. Лекин клубнинг эҳтиёжи ва умумий таъсирни инобатга олган ҳолда мен учун Рионинг трансфери биринчи ўринда», – дея О'Шининг сўзларини келтиради Stadium Astro.\nМаълумот ўрнида, «МЮ» Фердинандни 2002 йили «Лидс»дан 29,1 млн фунт эвазига сотиб олган.


Волгоградда танг аҳволда қолган 100 га яқин талаба Шавкат Мирзиёевдан ёрдам сўраяпти | Qalampir.uz\nВолгоградда танг аҳволда қолган 100 га яқин талаба Шавкат Мирзиёевдан ёрдам сўраяпти\nЖамият\t28 Июль 17:42 8216\nКоронавирус пандемияси сабаб халқаро авиақатновлар тўхтатилгач, Россиянинг Волгоград шаҳрида қолиб кетган 100 га яқин ўзбекистонлик талаба Ўзбекистон Президенти Шавкат Мирзиёевдан ёрдам сўраб мурожаат йўллади.\nТалабаларнинг QALAMPIR.UZ`га йўллаган мурожаатида уларнинг молиявий аҳволи ҳам ёмонлашиб бораётгани айтилади. Ўзбекистонлик ёшлар шу сабабдан давлат раҳбаридан чартер рейс ташкил қилишни илтимос қилган.\n“Ҳурматли Шавкат Миромонович Мирзиёев биз Волгоград давлат аграр университетида ўқувчи Ўзбекистон ёшлари номидан (мурожаат қиляпмиз – таҳри.). Бу ерда Ўзбекистон Республикасидан келган 100 га яқин талабалар оғир аҳволда қолмоқда.\nХабаримиз бор, Ўзбекистонда вазият оғирлашиб бормоқда. Лекин бизнинг молиявий аҳволимиз ҳам кескинлашиб кетяпти. Шуни ҳисобга олиб, бизга чартер рейс қўйиб беришингизни илтимос қиламиз. Бу масалани амалий кўриб чиқишингизни сўраймиз”, дейилади мурожаатда.\nАввалроқ, Украинанинг Днепр шаҳрида қолиб кетган ўзбекистонлик талабалар ҳам Президентдан ёрдам сўраб мурожаат йўллаганди.\nШундан сўнг, Транспорт вазирлиги Россия, Украина ва Мисрга ўзбекистонлик талабаларни олиб келиш учун чартер рейс қўйиш режалаштирилаётганини маълум қилганди.\nМаълумот учун, Ўзбекистонга Коронавируснинг кириб келиши ва тарқалишининг олдини олиш юзасидан чора-тадбирлар дастурини тайёрлаш бўйича Республика махсус комиссияси қарори билан хориждаги фуқароларни қайтариш учун чартер рейслар йўлга қўйиляпти.\nБугунгача “Ўзбекистон ҳаво йўллари” МАК ва хорижий авиакомпаниялар орқали 170 дан ортиқ чартер рейс амалга оширилди. Уларда 32 мингдан ортиқ фуқаро хориждан олиб келинди. Россиядан 2184 нафар фуқаро темир йўл орқали, шунингдек, Ўзбекистон чегарасига тўпланган 51 мингдан ортиқ фуқаро автобус орқали Ватанга қайтарилган. Россияда таҳлис олувчи ўзбекистонлик талабалар кўплиги боис улар учун алоҳида рейслар ташкил қилиниб, 4 мингдан ортиқ фуқаро олиб келинган. Улар карантин зонасига жойлаштирилиб, 14 кундан сўнг уйига кетган.\nЧартер рейсларнинг асосий қисми Россия шаҳарларига амалга оширилган. Бундан ташқари, Туркия, Жанубий Корея, БАА, Ҳиндистон, Беларусь, Исроил, Германия, АҚШ, Латвия ва бошқа давлатларга чартер рейслар йўлга қўйилди. Расмий маълумотларга кўра, Украинага бир маротаба чартер рейс амалга оширилган.\nталаба ўзбекистонлик Волгоград\n11 Август 11:39 66904\n11 Август 15:00 66416\n10 Август 15:09 56433\n11 Август 12:46 48435\n10 Август 12:20 30268


Эрон зенит ракеталари билан ядро иншоотини ҳимоя қилади\n11:31 / 29.08.2016\nРоссиянинг Эронга етказиб берилган С-300 зенит-ракета мажмуалари Фордо ядро иншоотлари ҳудудига жойлаштирилган. Бу ҳақда, Ислом республикаси давлат телеканали орқали чиқишида ҳаво ҳужумидан мудофаа кучлари қўмондони Фарзод Исмоилий маълум қилган.\nТелевидение Фордо яқинига ўрнатилган мажмуаларни намойиш этган. Исмоилийнинг қайд этишича, эндиликда ядро иншооти доимий муҳофазада бўлади. Унинг сўзларига кўра, Эрон осмони «минтақадаги энг хавфсизларидан биридир», деб хабар қилмоқда «Интерфакс».\nБундан аввалроқ, Эрон Олий раҳнамоси аятолла Али Хаменеи, АҚШ расмий Теҳронга С-300 мажмуаларини харид қилишда қаршилик кўрсатганини маълум қилган эди.


Урганчда Малайзиянинг Binary университети филиали ташкил этилиши мумкин\n13:11 / 01.06.2020\nХоразм вилоятида «Урганч шаҳридаги халқаро «Binary» университети» нодавлат таълим ташкилотини ташкил этиш тўғрисидаги ҳукуматнинг тегишли қарор лойиҳаси эълон қилинди.\nҚарор лойиҳасига мувофиқ, филиал фаолиятининг асосий йўналишлари этиб, қуйидагилар белгиланди:\nтадбиркорлик ва бошқарув, ижтимоий-иқтисодий ҳамда меҳнат бозорида эҳтиёж юқори бўлган бошқа соҳалар бўйича юқори малакали кадрларни халқаро стандартларга мувофиқ сифатли тайёрлаш;\nўқув жараёнига хорижий олий таълим ва илмий тадқиқот муассасаларидан юқори малакали профессор-ўқитувчилар, мутахассисларни жалб этилишини таъминлаш;\nўқув жараёнига илғор педагогик ва ахборот технологиялари, фан ва техниканинг энг сўнгги ютуқларини жорий этиш.\nТаъкидланишича, филиал фаолияти Ўзбекистон Республикаси ва Малайзиянинг амалдаги қонунчилиги, шунингдек университет, Хоразм вилояти ҳокимлиги ва Олий ва ўрта махсус таълим вазирлиги ўртасида имзоланган келишув шартнома асосида амалга оширилади.\nФилиалда ўқитиш инглиз, рус ва ўзбек тилларида, Ўзбекистон Республикаси давлат таълим стандартлари талабларини инобатга олган ҳолда, Ўзбекистон Республикаси Олий ва ўрта махсус таълим вазирлиги билан келишилган ҳолда Университет томонидан тасдиқланадиган ўқув режалари ва дастурларига мувофиқ тўлов-контракт асосида амалга оширилиши назарда тутилмоқда.\nКадрлар тайёрлаш эса бакалавриат ва магистратуранинг кундузги ва сиртқи таълим шакллари, шу жумладан, давлат буюртмаси бўйича амалга оширилади.\nФилиалда таълим фаолияти 2020/2021 ўқув йилидан бошланиши мумкин. Университет ўз маблағлари ҳисобидан ҳар йилги қабул параметрининг 5 фоизидан кам бўлмаган миқдорида Ўзбекистон Республикаси фуқароларини грант асосида ўқитишни амалга ошириш мажбуриятини зиммасига олади.\nҲукумат қарор лойиҳаси жорий йил 16 июнга қадар жамоатчилик муҳокамасига қўйилган.\nМаълумот учун, Малайзиянинг Байнерий университети (Binary University) ва Тошкент молия институти билан ҳамкорликда ташкил этилган «BINARY GRADUATE SCHOOL» (BGS) қўшма факультети 2019/2020 ўқув йили учун қуйидаги мутахассисликлар бўйича қабул ўтказганди.\nМалайзия университетининг филиали дастлаб Сирдарё вилоятида ташкил этилиши бўйича президент қарори лойиҳаси ҳавола этилганди.\n16:57 / 09.06.2020\n«Қизил» тоифага ўтказилган Урганч шаҳрида карантин чоралари кучайтирилди\n14:34 / 20.05.2020\nХоразмда Cobalt ва Spark тўқнашуви оқибатида бир киши вафот этди\n24 млн сўмлик телефон аппаратларини ўғирлаган шахслар қўлга олинди


БУЮК САPКАPДА, ШОҲ ВА ШОИP - AmuNews.uz - энг сўнгги янгиликлар\nБУЮК САPКАPДА, ШОҲ ВА ШОИP\nМирзо Бобур отаси Умар-шайх Мирзо вафот этганида атиги 12 ёшда эди. Бобур бобоси Амир Темур тузган буюк давлатни қайта бирлаштириш, Самарқанд шаҳрини ишғол қилиш учун бир неча бор уринди. Аммо тобора кучайиб бораётган ички низолар, муваффақиятсизликлар туфайли барча уринишлари зое кетди. Бобурнинг ягона мақсади йирик ва мустаҳкам, марказлашган давлат тузишдан иборат эди. Бу мақсади ўзи туғилиб-ўсган юртда – Мовароуннаҳрда эмас, жуда олис юрт – Ҳиндистонда амалга ошди. Бобур бу ҳолатдан доимо изтиробда бўлганлигини асарларида ёрқин тарзда акс эттирган:\nТолъе йўғи жонимға балолиғ бўлди,\nҲар ишники айладим хатолиғ бўлди.\nЎз ерни қўйиб Ҳинд сори юзландим,\nЁ раб, нетайин, не юз қаролиғ бўлди.\nБобурдан бизга унинг девонлари, “Бобурнома” мемуар асари, илмий, тарихий, диний-фалсафий ва ахлоқий-таълимий руҳдаги асарларидан иборат бой маънавий мерос қолди. У мусулмон ахлоқига оид “Мубаййин” номли маснавийни яратди.\nПодшоҳликни Ҳумоюн Мирзога топширган Бобур 1530 йилда 26 декабрда, 47 ёшида, ўзи асос солган улуғ салтанат – Ҳиндистоннинг Агра шаҳрида вафот этди ва ўша ерга дафн этилди. Кейинчалик 1530 йил буюк Бобур васиятига мувофиқ унинг ҳоки Кобулга келтирилиб, ўзи бунёд эттирган “Боғи Бобур”га қўйилди.\nЎзбекистон мустақилликка эришгач, шоҳ ва шоир Бобур Мирзо ўз юртида ҳақиқий қадр-қимматини топди. Андижон шаҳрида Бобур номидаги Университет, театр, кутубхона, миллий боғ – “Боғи Бобур” бор.\nБобур миллий боғи мажмуасида Бобур ва жаҳон маданияти музейи ташкил этилган. Шаҳар марказида ва Бобур боғидаги ёдгорлик мажмуида шоирга ҳайкал ўрнатилган. Андижон шаҳридаги марказий кўчалардан бирига, шунингдек, Тошкентдаги истироҳат боғи ва бир кўчага, Андижон вилоятининг Хонобод шаҳридаги истироҳат боғига Бобур номи берилган. Ўзбекистон фанлар Академиясининг Бобур номидаги кўкрак нишони таъсис этилган.\nМашҳур ҳинд давлат ва жамоат арбоби Жавоҳарлал Неру: “Бобур дилбар шахс, уйғониш даврининг типик ҳукмдори, мард ва тадбиркор инсон бўлган, у санъатни, адабиётни севарди, ҳаётдан ҳузур олишни яхши кўрарди. Унинг набираси Акбар яна ҳам дилбарроқ бўлиб, кўп яхши фазилатларга эга бўлган”, – мазмундаги фикрини ёзиб қолдирган.\nМен буюк бобокалонимиз Заҳириддин Муҳаммад Бобур ижодининг мухлиси сифатида шоир ғазаллари ва маснавийларидан руҳий қувват оламан. Истардимки, ҳар бир ўқув муассасасида З.М.Бобур ижодига бағишланган адабий кечалар йил давомида ўтказилса, албатта, буюк бобокалонимизнинг буюк маънавий мероси ҳар бир қалбда она юртга муҳаббат, ватанпарварлик туйғуларини янада мустаҳкамлаб, ёшлар маънавиятини юксалтиришга хизмат қиларди.\nШОҲ ВА ШОИP З.М.БОБУPНИ ЭСЛАБ...


Сув чечак | Прививки.уз - Олдини олиш. Ҳимоя қилиш. Эмлаш.\nСув чечак касаллиги ҳақида асосий қоидалар\nСув чечак – тери ва шиллиқ қаватларда тошмалар тошиши, интокцикация белгилари билан кечадиган ўта юқумли, ўткир кечадиган вирусли касалликдир.\nИнфекция манбаи – касал одам. Касаллик қўзғатувчиси ҳаво-томчи йўли орқали тарқалади. Учинчи шахсга буюмлар орқали юқишии мумкин эмас.\nБеморлар одатда тошма тошишдан бир неча кун олдин ва тошмалар қутир билан қоплангунга қадар юқумли бўлади.\nАсосан 6 ойликдан 7 ёшгача бўлган болалар касалланади. Катталар камдан – кам ҳолларда касалланади, лекин катталарда касалликнинг оғир шакллари кузатилади.\nСув чечак касаллигининг махсус профилактика усули касалликка қарши эмлашдир.\nСув чечак касаллигига қарши эмлаш ҳақида тез-тез учраб турадиган саволлар\nОдатда болалар сув чечакка қарши эмлашни яхши қабул қилишади. Ҳозирги вақтдаги мавжуд вакциналар енгил ва хавфсиз ҳисобланади.\nЭмлаш тарзи танланган препаратга боғлиқ\nСув чечагига қарши эмлашдан кейин асоратлар кузатилиши мумкинми?\nКамдан-кам ҳолларда сув чечакка қарши эмлаш қуйидаги асоратларни келтириб чиқариши мумкин\nБу саволларга жавоб бериш учун сув чечакка қарши эмлашни ютуқлари ва камчиликларини кенгроқ кўриб чиқиш лозим\nСув чечак касаллиги айтарли енгил кечадиган болалар касаллиги бўлиб\nКўпчилик ҳолларда болаларда сув чечак ҳолатлари оғир бўлмаган шаклда кечади\nСув чечакка қарши эмлашга қуйидагилар қарши кўрсатмалар ҳисобланади\nБолада ишончли иммунитет пайдо бўлиши учун 1 ёшдан - 13 ёшгача битта эмлаш олиш етарлидир.\nСув чечак касаллиги қандай тарқалади\nСув чечак – учувчи инфекция (касаллик қўзғатувчиси ҳаво оқими орқали узоқ масофаларга тарқалади). Инфекцияга сезувчанлик жуда юқори бўлиб – 100 фоизни ташкил қилади (одатда касал одам билан мулоқатда бўлган аввал касалланмаган шахсларнинг барчаси касалликни юқтириб олади). Кўпинча касаллик мактабгача ёшдаги болаларда кечади. Касаллик куз-қиш ойларида авж олади. Касаллик асосан мактабгача тарбия муассасалари тарбияланувчилари ўртасида эпидемия кўринишида тарқалади. Сув чечак вируси ташқи муҳитга чидамсиз бўлиб, қуёш нури тушганда ва қиздирганда тез ҳалок бўлади. Вирус организмдан ташқарида очиқ ҳавода 10 дақиқа яшайди.\nСув чечак касаллиги билан барча ёш гуруҳидагилар касалланмайди. Одатда инфекция кўпроқ болаларни зарарлайди. Касалланишнинг ярми 5 ёшдан 9 ёшгача бўлган болалар ўртасида кузатилса, 1-4 ва 10-14 ёшдагилар ўртасида камроқ учрайди. Ҳар хил этиологияли иммун тизими пастлиги билан боғлиқ касаллиги бор шахслар (камдан кам ҳолларда ОИВ-инфекцияларида ва органлари алмаштирилган беморларда; кўпроқ иқлим ўзгарганда, оғир стресс ҳолатлари туфайли юзага келган иммунитет пасайишида) қайта касалланиш кузатилиши мумкин.\nКасаллик белгилари ва кечиши\nКасаллик юққандан кейин 14-16 кун ўтиб, тошмалар пайдо бўлади.\nКасаллик одатда ўткир бошланади: 3-5 кун тана ҳарорати кўтарилиб, кейинчалик унинг ошиб бориши ва тошмалар тошиши билан кузатилади; оғир шаклларида эса, ҳолсизлик, иштаҳанинг йўқолиши ва бошқа ҳолатлар кузатилиши мумкин.\nАсосий ташҳис элементи – усти рангсиз сув билан қоплпнган қизил рангли қабариқдир. Тошма қичишиш билан билан кузатилиши мумкин. Тошмалар кўринарли шиллиқ қаватларда тошиши билан характерланади (оғиз бўшлиғи, жинсий органлар ва кўз устида). Бундай ҳолларда шиллиқ қаватларда қутирлар пайдо бўлмайди ва ярага айланиб, кейинчалик йўқолиб кетади. Барча элементлар - босқичлар кетма кетлигида ривожланиб, тери яллиғланишига олиб келади. Турли ёшда терида тошма элементларининг бир вақитда бўлиши, тошмаларни қайси кунларда тошишига боғлиқ. биринчи доғлар касалликнинг оғирги 3-6 кунидан 1-2 кун олдин пайдо бўлади. Тошмалар тошиши 2-5 кун ва айрим ҳолларда 7-9 кун давом этиши мумкин.\nАсоратсиз ҳолларда теридаги қутирлар тушгандан кейин уларнинг ўрнида чандиқлар шакилланмайди.\nСув чечак кўпинча енгил ўтадиган болалр касаллиги бўлиб, айрим ҳолларда вирус келтириб чиқарадиган зотилжам ёки энцефалит каби асоратлар бериб, касалликдан кейин турғун асоратлар бериши ва ўлим ҳолларига олиб келиши мумкин. Сув чечакнинг буллёз, геморрагик ёки гангренали шакллари хавфли ҳисобланади. Қўпол кўринишга эга бўлган чандиқлар иккиламчи инфекциялар тушган везикуляр тошмалардан кейин пайдо бўлиши мумкин.\nКасалланганларнинг 10-20 фоизда сув чечак вируси бир умр сақланиб қолиб, кейинчалик катта ёшдагиларда бошқа касалликлар билан қўшилган кўринишда пайдо бўлиши мумкин (ўраб олувчи лишай ёки герпис).\nЎраб олувчи темиратки неврологик оғриқлар билан кечиб, узоқ чузиладиган касаллик бўлиб, шу билан биргаликда паралич ва кўришни бузилиши каби бошқа органларни зарарланиши билан кечиши ҳам мумкин.\nЎлим кўрсаткичи (100 000 ҳолатга нисбатан) соғлом катта ёшдагиларда 5-9 ёшдагиларга нисбатан 30-40 марта юқори бўлиб, 60 000 касал бўлганлардан 1 та ҳолатда ўлим қайд этилади.\nСув чечак касаллиги билан оғриган беморлар одатда уйда даволанишади. Даволаш бактериологик асоратларни олдини олишга қаратилади. Вирус тарқалишини олдини олиш мақсадида болани ҳар куни тирноқларини қисқартириб, ювиш керак (қашлаб сувли тошмаларни ёрилишини олдини олиш учун).\nСув чечакни даволашни биринчи мажбурий шарти иситма даврида ётоқ режимини сақлаш ҳисобланади.\nКасаллик даврида муҳим диета сақланмайди, лекин кўпроқ суюқлик ичиш тавсия этилади, чунки, суюқлик организмни токсинлардан тозалашда ёрдам беради.\nОдатда тошмаларга ишлов бериш учун бриллиянт яшили эритмаси, калий перманганат эритмаси ёки фукарцин қўлланилади. Тошмалар ўрнида из қолмаслиги учун қутирларни мажбуран кўчириш тавсия этилмайди.\nЧала туғилган болалар, иммун тизимида бузилиш бўлган беморлар (касалликни оғир ўтиши билан боғлиқ) касалланганда ацикловир каби вирусга қарши воситаларни қўллаш мақадга мувофиқ ҳисобланади.\nСув чечак касаллигини қандай олдини олиш мумкин?\nСезувчанилиги бўлган шахслар ўртасида битта ҳолат қайд этилганда. Касалликни тарқалишини олдини олиш қийин бўлади. Одам касал бўлганда одатда уйида алоҳидаланади. Алоҳидалаш тошмадан кейинги қутирларни тушгандан кейин 5 кунгача давом этади. Уюшган болалар жамоаларига борадиган болалар қайтадан қўйиш тартиблари асосида болалар муассасаларига қайта қўйилади. Вирус ташқи муҳитга чидамсиз бўлганлиги учун дезинфекция ўтказилмайди, хонани шамоллатиш ва намли тозалаш етарлидир.\nМахсус профилактика усули эмлаш ҳисобланади.\nСув чечакга қарши вакциналар ва эмлаш\nСув чечакга қарши вакциналар 1974 йилдан буён мавжуд. Эмлаш узоқ йиллик турғун иммунитет шакллантиради. Сув чечак касаллигини тарқалишини олдини олишда унга қарши эмлашдан бошқа самарали йўли йўқдир. Юқумлилиик даражаси юқори бўлганлиги сабабли сув чечак касаллиги билан дунёдаги деярли барча болалар ва ёшлар касалланадилар.\nСув чечакга қарши эмлашнинг самарадорлиги ва хавфсизлиги\nҚатор саноати ривожланган давлатларда (Япония, АҚШ Жанубий Корея) сув чечакга қарши вакцинани қўлланилиши унинг самарадорлиги ва хавфсизлигидан далолат беради. Эмланган болаларнинг 95% да ҳимоя ҳосил бўлиб, уларнинг 70-90% камида 7-10 йил касалликдан ҳимояланиши кафолатланади.


Ўзбекистон билан Тожикистон ўртасидаги савдо кескин қисқарди\n18 май 2022, Тошкент вақти: 15:48\nЎзбекистон билан Тожикистон ўртасидаги савдо айланмаси ҳажми жорий йил биринчи чорагида 19,4 млн. долларни ташкил қилди. Бу ўтган йил шу давридаги кўрсаткичнинг 36,6 фоизидир.\nБу ҳақда Тожикистон республикаси иқтисодий ривожланиш ва савдо вазири Фаррух Ҳамролиев Душанбеда ўтказилган матбуот анжуманида баёнот берди.\nЎзбекистон ва Тожикистон савдо-иқтисодий масалалар бўйича қўшма комиссиясининг 27 апрел куни Тошкентда ўтказилган йиғилиши натижасиз якунланди.\nТошкент билан Душанбе ўртасидаги муносабатларнинг совуқлиги Роғун ГЭСи масаласида икки қўшни давлат позицияларининг бир-бирига зидлигидандир.


Шомуродов 29 ўйиндан бери илк бор асосий таркибда майдонга тушди. У А Серия мавсумини қандай якунлади? / CHAMPIONAT.asia\nШомуродов 29 ўйиндан бери илк бор асосий таркибда майдонга тушди. У А Серия мавсумини қандай якунлади?\n21 май 08:10\nТеглар : Рома А СерияЭлдор Шомуродов\nИталия чемпионати 38-турида “Рома” сафарда “Торино”ни 3:0 ҳисобида мағлуб этиб, кейинги мавсум Европа Лигасида ўйнаш ҳуқуқини қўлга киритди.\nВаниҳоят, римликлар устози Жозе Моуринью Элдор Шомуродовни илк дақиқалардан майдонга туширишга қарор қилди ва у 76-дақиқда алмаштирилди. Ўзбекистонлик клуб сафида 29 учрашувдан бери биринчи маротаба асосий таркибга киритилди. Бунгача у 18 баҳсда захирадан ўйинга қўшилган, 11 тасида эса қайдномадан жой олиб, учрашувга тушмаганди.\n26 ёшли ҳужумчи А Серия 2021/22 йилги мавсумида 28 баҳсда қатнашиб, 3 та гол урди ва 4 та ассистни ўз ҳисобига ёздирди. Шунингдек, Элдор икки бор сариқ карточка ҳам олди. У ўтган мавсум “Женоа” сафида 31 учрашувда 8+1 натижа кўрсатганди.\nЭслатиб ўтамиз, римликларни олдинда Конференциялар Лигаси финали доирасида 25 май куни "Фейеноорд"га мавсумдаги ҳал қилувчи баҳс кутмоқда.\nЛукаку "Интер"да ўзи учун ноодатий бўлган рақамни олди 0\nОмар Моманидан карикатура: Тез орада... 2\n"Рома" ПСЖ президентининг босими туфайли "Барселона"га қарши ўйиндан воз кечди 15\nРуди Гарсия Машарипов тўп тепаётган "Ал Насср" клуби бош мураббийига айланди 1\n“Бунёдкор” стадионига янги директор тайинланди 10\n21 май 08:36:41\nШомуродовни шу юришини танқид қилиб камситадиган махлисларам бор. Хурматли футбол мухлислари Шомуродов Саудия арабистони ёки БАА чемпионатида тўп тепаётгани йўқ у А серияда Ювентус, Милан, Интер, Лацио, Торино, Сампдория, Наполи, Аталанта каби нормални жамоалар ўйнайдиган лигада ўйнаяпти. Муҳими курашяпти.\n21 май 08:40:06\nQaytma Eldor top 5da òynash hammagamas\n21 май 08:23:25\nИталия чемпионатида биринчи мавсум учун ёмон натижа эмас. Кейинги мавсум ўсиш кузатилса керак.\n21 май 11:05:58\nJarohat olmadimikan ishqilib\n21 май 10:49:54\nЛев Иванович Яшин фойдаланувчининг фикрига жавоб бериш\nЛев яшин а в прошлом сезоне он где играл не в женоа вы сезон пропусьили\n21 май 09:51:59\nRoma safida yomon natija emas Abrahamni yaxshi pulga sotish uchun asosiy tarkibda sudrab yurdi Mour ushbu yozda Abrahamni sotishsa Elyor asosiy hujumchiga aylanadi\n21 май 09:31:52\nVatandoshini isqirtlarcha tanqid qilayotganlar bu bola A seriyada o'ynayapti! Hebbim komandada emas\n21 май 08:57:33\nЖуда зор емаску Лекин жуда ёмон хам емас.Доимий тарзда ойин амалиётида болиб турса яхши олдинда 4 5 мавсум яхши формада ойнаш имкони бор хали.Омадини берсин\n21 май 12:32:52\nGALABA Bizni take etmasin\nАйер Маур, Элдорга чемпионат охирги турида уйин бериб, колсанг яхши буларди дегандек килибтими? Элдор колсанг яна бундан беш баттарини килади, Маурга сокка килиш керак Абрахамни сотиш ва керак булса яна Афинаганмиди униям кимгадур куз-куз килиш. Элдорни агентлари харакатни килилар, узимизни кора кузни хафа килишига йул куйманглар.\n21 май 09:56:40\nElyor Odil фойдаланувчининг фикрига жавоб бериш\nIkkinchi navsumku o'zi bu\n21 май 09:56:25\n777 7777 фойдаланувчининг фикрига жавоб бериш\nБиринчи мавсум эмас иккинчи мавсум утган мавсум дженовада уйнаган\nРома таркибида демоқчиман.\n21 май 08:38:26\n21 май 15:51:37\nYusupov Doniyor фойдаланувчининг фикрига жавоб бериш\nЭлдор яна захирада қоларканда xd\n21 май 11:37:03\n21 май 11:28:51\nАссалому алайкум! Саломатмисиз биродар? Сизни телеграм мессенжеридаги футболга оид "Football time" гуруҳига таклиф қиламан! Футболнинг кўп йиллик мухлислари йиғилган, ёпиқ гуруҳ. Гуруҳга қўшилиш таклиф ҳаволаси билан бўлади, агар сизда қўшилиш истаги бўлса телеграмдан @mmmurodov га ёзсангиз қўшиб юбораман.


Савченко Донбассдаги АТА номли тартибсизликка нуқта қўйишга чақирди\n11:04 / 05.08.2016\nУкраина Олий радаси депутати Надежда Савченко мамлакат шарқидаги аксил террористик амалиёт (АТА)га барҳам беришга чақирди. У, «Эспрессо» телеканали эфирида шундай баёнот берган.\n«Ҳарбий ҳолат жорий қилиш керак, деган ғоя жуда ҳам хавфлидир. Биз АТА деб аталган тартибсизликни, имкон қадар тезроқ, урушсиз якунлашимиз керак», — деган депутат.\nСавченконинг таъкидлашича, Украинада икки йилдан бери АТА эмас, балки ҳақиқий уруш давом этмоқда. «Бизда уруш бўлаётгани аниқ. Буни икки йил аввал, Қрим жараёнида тан олиш керак эди», — деб қайд этган Надежда.\nСобиқ ҳарбий хизматчининг айтишича, гарчи Донбассдаги исёнчиларни уруш учун кечира олмаса ҳам, у ҳеч қачон уларга нисбатан аламини сақламаган.\n3-август куни Олий раданинг «Халқ фронт»и депутати Андрей Тетерук, «Батькивщина» аъзоси Надежда Савченкони «путинчи лоббист» деб атаган эди. Унинг таъкидлашича, Савченконинг баёнотлари Россия ҳукуматининг Украина шарқидаги можарога нисбатан қарашига мос келади. Хусусан, Донбасс етакчилари билан тўғридан-тўғри музокаралар ўтказишга чақириқлар ва Киев сиёсати мамлакатни парчалаб юбораётгани тўғрисидаги фикрлар шулар жумласидан.\nАввалроқ, Олий раданинг Радикал партияси фракцияси раҳбари Олег Ляшко, Савченкони Россия ҳукумати билан келишиб олганликда айблаган эди.\nУкраина Надежда Савченко тартибсизлик


Болани касб-ҳунар коллежига мажбурлашдан ким манфаатдор? - BBC News O'zbek\nБолани касб-ҳунар коллежига мажбурлашдан ким манфаатдор?\nImage caption Ўзбекистонда юзлаб янги коллеж ва лицейлар барпо этилди\nЎзбекистонда ўрта мактабнинг 9-синфини битирган ўқувчиларни ихтиёрига қарамасдан, касб-ҳунар коллежларига ўтказиш ҳоллари юз бермоқда.\nБи-би-си бу ҳақдаги хабарларни Сурхондарё, Наманган ва Қашқадарё вилоятларидан олган.\nБунинг сабаби худди Шўролар Иттифоқи замонида бўлгани сингари ўзбек амалдорларининг "ўзига тегишли кўрсаткичларни кўнгилдагидек" қилиб кўрсатиш истакларидир.\nЎзбекистонда 1997 йилдан Кадрлар тайёрлаш Миллий дастурини ҳаётга татбиқ этиш бошланди.\nБу дастурга кўра, 12 йиллик мажбурий таълимга ўтилган, 9-синфни тугатган боланинг касб-ҳунар коллежи ёки академик лицейда сабоғини давом эттириш имконияти кўзда тутилган.\nКузатувчилар мамлакатда янги лицей ёки коллеж биноларини қуриш маҳаллий раҳбарлар томонидан "кимўзар мусобақаси"га айлантирилганини, натижада бугун ўқувчилари сони дастлабки режасида кўзда тутилганидан кам, ўқитувчи ёки зарур ўқув жиҳозлари билан таъминланмаган ўқув даргоҳлари пайдо бўлганини маълум қиладилар.\nБундай коллежларни ўқувчи билан "тўлдириш" амалиётининг ҳам "топқир йўллари" топилган.\n9-синфни тугатган болаларнинг касб-ҳунар коллежларига мажбуран ўтказиш ҳоллари ҳақида хабарлар олинмоқда.\nНаманган вилоят Ирвадон иқтисодиёт коллежи ўқитувчиси Равшан Холматов коллежлар билан боғлиқ аҳволни шундай ҳикоя қилади.\nАйни пайтда муайян касб-ҳунар коллежини тугатган ёшни иш билан таъминлаш муаммоси ҳам пайдо бўлган.\nЎзбекистонда ишга яроқли аҳолининг бугун бир неча миллион киши деб айтилаётган қисми Россия, Қозоғистон ёхуд бошқа хориж мамлакатларида пул топишга мажбур бўлмоқда, мамлакат ичкарисида тўланаётган аксар маош билан оилани боқиш имконсиз.\nШундай бир шароитда иш берувчи эндигина коллежни тугатган, иш тажрибасига эга бўлмаган ёш мутахассисни ишга қабул қилиш-қилмаслик ҳақида ўйланиб қолади.\nБи-би-си болаларни коллеж ва лицейлар билан қамраш аҳволи ҳақида Ўзбекистон Халқ таълим вазирлигининг Ўқувчиларни касб-ҳунарга йўналтириш ва психологик-педагогик Ташхис маркази раҳбари Анвар Зокировдан сўради.


Собиқ ўқувчининг туҳфаси – Сурхон тонги\nБош саҳифа / Адабиёт / Собиқ ўқувчининг туҳфаси\nМай 8, 2019\tАдабиёт Изоҳ қолдириш 596 Кўрилди\nЎзбекистон Республикаси Президентининг “Таълим олган масканингга китоб совға қил!” даъвати бўйича 2019 йил 4 апрелда мактабимиз собиқ ўқувчиси, вилоят “Сурхон Дон” АЖ бошқаруви раиси Шуҳрат Юсупов иштирокида Шўрчи туманидаги 21-умумтаълим мактабида тадбир ўтказилди.\nУнда ҳозирги кунда нафақада бўлган устозлар Сафарали Бердишукуров, Абдулла Эгамов ва бошқа меҳмонлар қатнашдилар. Тадбирда Шуҳрат Юсупов ўзи таълим олган мактаб кутубхонаси фондига 100 дан ошиқ турли хилдаги тарихий ва бадиий ўқитувчилар учун услубий қўлланмалар, 10 дона сўнги русумдаги компью тер совға қилди. Мактаб маъмурияти ва ўқувчилари ҳамда Шўрчи туман халқ таълими бўлими мудири У. Исаев Ш. Юсуповга ўз миннатдорчилигини билдиришди.\nТэгларкитоб совға ўқувчи\nОлдинги Кўксимизда “ШАРАФ ЛЕНТАСИ”\nКейинги Ака-ука спортчилар


ДИНИЙ ВА ДУНЁВИЙ ТАЪЛИМ ЙЎНАЛИШЛАРИНИ ЎЗИДА МУЖАССАМ ЭТГАН АКАДЕМИЯ - Ўзбекистон овози газетаси\nЎзбекистон халқаро ислом академиясида ушбу олий таълим муассасасининг фаолияти, олиб борилаётган ишлар, келгусидаги режалар борасида матбуот анжумани ташкил этилди. Унда академиянинг профессор-ўқитувчилари иштирок этди.\nТадбирда таълим муассасасининг илмий салоҳияти, яратилган шарт-шароитлар, қадимий қўлёзма манбалардан фойдаланиш имконияти, бой маънавий меросни ёшлар қалбига сингдириш, рақобатбардош кадрлар тайёрлаш борасида олиб борилаётган ишлар хусусида фикр-мулоҳазалар билдирилди.\nЎзбекистон халқаро ислом академияси Президентимизнинг «Диний-маърифий соҳа фаолиятини тубдан такомиллаштириш чора-тадбирлари тўғрисида»ги фармонига асосан ташкил этилган.\nБугунги кунда академияда ҳам диний (Қуръони Карим, ҳадиси шариф, ислом ҳуқуқи, ақида, тасаввуф, ислом иқтисодиёти ва молияси, ислом тарихи, манбашунослиги ва фалсафаси, диншунослик), ҳам дунёвий (халқаро муносабатлар, хорижий тиллар, зиёрат туризми ҳамда мумтоз шарқ адабиёти) таълим йўналишлари бўйича бакалавр, магистр ва докторантлар тайёрланмоқда. Шунингдек, таълим муассасасида исломшунослик, мумтоз шарқ филологияси, ислом иқтисодиёти ва халқаро муносабатлар факультетлари фаолият юритмоқда.\nАкадемия таркибий жиҳатдан ўзига хос хусусиятга эга. Илмий тадқиқотлар ва инновацион лойиҳалар маркази, ислом дини ва маданияти, миллий мероси, қадимий анъаналарни ҳар томонлама ўрганиш, мавжуд манбаларни тадқиқ ва нашр қилиш, замонавий диний жараёнларни илмий таҳлил қилиш ва тегишли таклиф-тавсияларни ишлаб чиқиш мақсадида ташкил этилган. «Манбалар хазинаси» бўлимининг қўлёзма ва тошбосма китоблардан иборат фонди асосан аҳоли қўлида сақланаётган тарихий, ноёб китобларни сотиб олиш эвазига бойиб бормоқда. Бугун фондда 500 нусхага яқин қўлёзма, 1500 нусхага яқин тошбосма, ўн минг нусхадан ортиқ замонавий китоб сақланмоқда. Манбалар ичида Қуръон ва ҳадис илмлари, тасаввуф, мантиқ, балоғат илмлари, шунингдек, табиий фанларга оид математика, астрономия, геометрия ва тиббиёт каби соҳаларга тааллуқли китоблар бор.\n— Ўзбекистон халқаро ислом академияси бой ресурсларга, кенг имконият, илмий салоҳият ва инфратузилмага эга, — дейди академия ректори Шуҳрат Ёвқочев. — Шу маънода келгусида фаолиятимизни янада ривожлантириш учун халқаро ҳамкорлик масалаларига катта эътибор бермоқдамиз. Хориждан фақатгина талабалар эмас, профессор-ўқитувчилар ҳам жалб этилмоқда. Айни пайтда Миср, Туркия, Буюк Британия, Қозоғистон, Индонезия, Япония ва Россия олий таълим муассасалари ва илмий тадқиқот марказлари билан ҳамкорлик бўйича 14 ҳужжат имзоланган. Улар асосида талабалар алмашинуви, профессор-ўқитувчилар малакасини ошириш, илмий тадқиқотлар ўтказиш, халқаро конференция ва семинарлар ташкил этиш бўйича иш олиб борилмоқда.\nЯна шуни айтиш мумкинки, хорижликлар томонидан академияга бўлаётган қизиқиш ортиб бормоқда. Сўнгги йилда академияга Европа, Америка, Австралия, Африка ва Осиё қитъаларининг йигирмага яқин давлатидан 30 дан зиёд делегацияси ташриф буюрди. АҚШ, Туркия, Миср, Марокаш, Буюк Британия, Малайзия, Саудия Арабистони, МДҲ давлатларида ўтган нуфузли конференция ва тадбирларда таълим муассасаси вакиллари иштирок этишмоқда.\nБундан ташқари, уч нафар хорижлик профессор-ўқитувчи ўқув жараёнига жалб қилинди. Хусусан, япониялик Кеничи Тезука информатика ва ахборот технологиялари бўйича, мисрлик Магди Заъбал ва Убайд Абдулжаввад араб тилидан таълим бериб келмоқда. Шунингдек, академияда Ислом тараққиёт банки президенти Бандар Хажжар, АҚШнинг Глобал муносабатлар институти фахрий президенти Крис Сайпл, Венгриянинг Э.Лоранд номидаги Будапешт университети доктори Бенедек Пери каби мутахассислар талабаларга маъруза ўқиди.\nТадбирда хорижлик талабаларни кўпроқ жалб этиш, академиянинг халқаро миқёсдаги ўрни ва ролини ошириш, чет эл кутубхоналарида сақланаётган қўлёзмалар ва тошбосма асарлар орқали «Манбалар хазинаси»ни мунтазам бойитиб бориш зарурлиги тўғрисида ҳам фикр-мулоҳазалар билдирилди.


18:28 / 09.05.2017\n2017 йил 5 май куни Ўзбекистон Республикаси Президенти Шавкат Мирзиёев «2017/2018 ўқув йилида Ўзбекистон Республикасининг олий таълим муассасаларига қабул тўғрисида»ги қарорга имзо чекди.\n- магистрларни 5000 нафар, шу жумладан, давлат грантлари бўйича – 1556 ва тўлов-контракт асосида – 3444 нафар миқдорида;\n- Тошкент ахборот технологиялари университетининг махсус сиртқи бўлимида 100 нафар, шу жумладан, давлат грантлари бўйича 15 та ва тўлов-контракт асосида 85 та;\n- Навоий давлат кончилик институтининг махсус сиртқи бўлимида тўлов-контракт асосида 90 нафар;\n-Тошкент темир йўл муҳандислари институтининг махсус сиртқи бўлимида тўлов-контракт асосида 80 нафар бакалаврни тайёрлаш назарда тутилган.\nXushnudbek.uz сайтида 2017 йилда қайси ОТМ қанча талаба қабул қилиши ҳақида батафсил маълумот келтирилган.\nқабул комиссиялари қабул квоталари\nЮридик университет қабул квоталари сонини оширди


Қон босими пасайишини даволаш — Biosfera.uz\nҚон босими пасайиши (гипотония) марказий асаб тизими фаолиятида томир тонуси ва неврогормонал тартибнинг бузилиши оқибатида кузатиладиган касаллик бўлиб, қон босимининг кескин пасайиши билан кузатилади. Гипотония шартли равишда бир неча турга бўлинади:  сурункали (қон босимининг узоқ давр мобайнида пасайиши),  ўткир (бошқа бир касаллик белгиси сифатида қон босимининг пасайиши),  симптоматик (беморда босимнинг астасекин пасайиши, касалликнинг очиқ белгилари бўлмайди),  бир марталик пасайиш.\nГипотония келиб чиқишининг асосий сабаблари қуйидагилар: \nҚон томирлари торайиши; \nОрганизмдаги қон ҳажмининг камайиши;\nМия ва орқа мия жароҳатлари; \nСурункали уйқусизлик; \nСтресслар, неврозлар, психологик жароҳатлар, руҳий тушкунлик, лоқайдлик; \nБуйрак усти ва ости безлари фаолияти бузилиши; \nБош мия ички босимининг пасайиши; \nҚон босими пасайишининг асосий белгилари қуйидагилар: \nҚаттиқ асабийлашиш,  уйқучанлик ва умумий ҳолсизлик,  ҳиссий бетоқатлик,  об-ҳаво ва иқлим шароити ўзгаришига нисбатан юқори сезувчанлик,  эрталабки чарчоқ,  хотира бузилиши,  паст жисмоний фаолиятда ҳам нафас қисиши,  терморегуляциянинг бузилиши (илиқ ҳавода ҳам оёққўлларнинг совқотиши),  сиқувчи бош оғриғи,  нотабиий шишлар,  кўнгил айниши,  доимий бош айланиши ва беҳушлик ҳолати.\nВақт ўтиб, тушган босим кечалари ошади, доимий чарчоқ, кундузи серуйқулик ва уйқу бузилишига олиб келади. Гипотония чалинган шахслар суткасига 8 соат эмас, 12 соатгача ухлашлари мумкин. Лекин узоқ муддатли ҳордиқдан сўнг ҳам ўзларини тетик ҳис этмайдилар.\nГипотония касаллигини табиий усулда бартараф қилиш учун табиий ресептлар\nЖеньшень тиндирмаси тетиклаштириш хусусиятига эга, юрак ишини яхшилайди. Қон босими пасайиб кетганда 2 ҳафта давомида кунига 3 маҳал 15-25 томчидан қабул қилинг. Дозаси ошиб кетмаслиги керак. Акс ҳолда уйқусизлик, бош оғриғи келиб чиқиши мумин.\nМанчжурия аралияси тиндирмаси ҳам ёрдам беради: кунига 2-3 маҳал 30-40 томчидан қабул қилинади. Гипертоникларга мумкин эмас!\nЯрим чой қошиқ занжабил кукунини аччиқ дамланган 1 стакан ширин чойга аралаштиринг. 1 ҳафта давомида 3 маҳалдан ичасиз. Дозаси ошиб кетмасин!\nЎлмасўт (бўзноч)дан 10 гр олиб, устига 1 стакан қайноқ сув қуйилади ва 30-40 дақиқа ўраб дамлаб қўйилади. Сузиб олгач, кунига 2-3 маҳал овқатдан 30 дақиқа олдин ярим стакандан совуқ ҳолда ичилади.\nРодиоланинг майдаланган илдизидан 1 чой қошиғи устига 1 литр сув қуйиб, 10 дақиқа қайнатилади, ва яна 10 дақиқа дамлаб қўйилади. Кунига 2-3 стакандан ичилади. Агар гипотония толиқиш оқибатида пайдо бўлса, қайнатма яхши фойда қилади.\nЛевзия дамламасидан кунига 2 маҳал эрталаб ва тушликда 30-40 томчидан овқатдан 30 дақиқа олдин ичилади.\nАжриқ ўтининг қуритилганини толқон қилиб кунинга 3 маҳал 1 чой қошиқдан 5 кун давомида капотса ва орқасидан иссиқроқ сув ичилса қон босимини оширади.\nШирин бодомдан 2 кг олиб, тенг миқдорда шакар қўшилади ва туйиб қоронғу жойдан сақланади. Кунига 3 маҳал 2 ош қошиқдан 15 кун давомида еган бемор бугумон тузалади.\nЁмғир сувидан 3 литр олиб, унга 1 кг новвот қўшиб қайнатилади кечаси очиқ жойда кундузи қоронғуда сақланади. Кунига 3 маҳал 15 кун давомида 100 гр дан ичилади.\nЎлмасўт (бўзноч) дан 10 гр олиб, устига 1 стакан қайноқ сув қуйилади ва дамлаб қўйилади. Овқатланишдан ярим соат олдин эрталаб ва тушликда 2 маҳал 20-30 томчидан оч холда ичилади.\nСемизўтнинг ҳўл ўтидан 25 гр олиб, устига 200 мл сув қуйилади ва 10 дақиқа қайнатиб, 2 соат дамлаб қўйилади. Сузиб олгач кунига 3-4 маҳал ичилса артериал қон босиминин кўтаради.\nШизандра (хитой лимонниги)нинг уруғи ва мевасидан спиртли дамлама тайёрлаб истеъмол қилинади. Унинг учун 100 гр уруғ ва мева устига ярим летр ароқ қуйилади 10 кун қоронғу ва илиқ жойда сақланади. Вақти-вақти билан аралаштириб турилади. Сузиб олгач кунига 3 маҳал 10 томчидан ичилади.\nҚон босими пасайишининг олдини олиш учун энг яхши йўл соғлом турмуш тарзи ҳисобланади. Бу касалликда хавф гуруҳида бўлган шахслар тўғри овқатланишлари, мунтазам жисмоний машқлар бажаришлари, яхши ҳордиқ чиқаришлари керак. Бундан ташқари, гипотоникларга қийин вазиятларнинг олдини олиш учун энг яхши тавсия: салбий ҳис-туйғулар босимнинг сезиларли пасайишига омил бўлгани учун салбий ҳиссиётлардан ўзингизни асранг.


Осиё Чемпионлар лигаси: 'Ал-Фотиҳ' 0-0 'Бунёдкор' - BBC News O'zbek\nҚалдирғочлар бу йилги Осиё чемпионлар чемпионлиги учун курашларини дуранг билан бошлашди.\nЎзбекистоннинг амалдаги чемпиони гуруҳ босқич саралаш беллашувларининг 1-тур учрашувини сафарда Саудия Арабистонининг "Ал-Фотиҳ" жамоасига қарши ўтказди.\n"Бунёдкор" клуби матбуот котиби Аброр Имомхўжаев учрашув арафасида Би-би-си Ўзбек Хизматига берган суҳбатида қалдирғочлар "майдонга фақат ғалаба учун тушиш"ларини айтганди.\n"Нафақат бу ўйинда, умуман "Бунёдкор" ҳар доим ўз олдига катта мақсадларни қўйиб келган. У хоҳ миллий биринчилик бўлсин, хоҳ Кубок мусобақалари ва хоҳ халқаро турнирлар бўлсин, доимо юксак мақсадларни қўйиб келган. Шунинг учун ҳам, гап фақат битта ўйин ҳақида кетаётгани йўқ. Умуман, мақсад - мусобақа жадвалида, иложи борича, энг сўнггига қадар бориш. Шу жиҳатдан олиб қараганда, "Бунёдкор" бугунги ўйинда фақат ғалаба учун майдонга тушади. Бошқача бўлиши ҳам мумкин эмас", - деганди Тошкентдан таниқли футбол шарҳловчиси.\nАйни ўринда эслатиб ўтиш жоиз, 2005 йилда ташкил топган "Бунёдкор" жамоаси ўзининг қисқа тарихида икки бор Осиё Чемпионлар лигасининг ярим финалига чиқишга муваффақ бўлган.\nБу каби натижани Ўзбекистон клублари орасидан фақат "Пахтакор" клубигина қайд этишга муваффақ бўлган, холос.\nАммо, шунда ҳам, ҳалича бирор бир Ўзбекистон жамоасига Осиё чемпионлари чемпиони бўлиш насиб этмаган.\nХудди шу мақсадга эришиш учун "Бунёдкор"нинг ўз вақтида катта пул эвазига Тошкентга бразилиялик донгдор мураббий Луиз Фелипе Сколари ва Ривальдо каби юлдуз футболчиларни келтириш ҳаракатлари ҳам самара бермаган.\nУстига устак, "Насаф" ва "Локомотив"нинг плей-оффдаги мағлубияти ортидан, "Бунёдкор" бу йилги лига беллашувларида Ўзбекистонни намоён этаётган ягона жамоа бўлади.\nЯъни, Осиё Футбол Конфедерацияси Ижроий қўмитасининг янги қарорига мувофиқ, бу йилги футбол мавсумида Осиё Чемпионлар лигаси учун Ўзбекистон клубларига 1+2 кўринишида квота ажратилган, холос.\n"Бунёдкор" бу йил саралаш босқич беллашувларини "В" гуруҳида Саудия Арабистонининг "Ал-Фотиҳ", Эроннинг "Фулад" ва плей-офф учрашувида "Насаф"ни йирик ҳисобда мағлуб этган Қатарнинг "Ал-Жайш" жамоаларига қарши ўтказади.\nБугун 25 феврал куни бошланган гуруҳ босқич саралаш беллашувлари 23 апрел куни якун топади.\nЎз гуруҳида биринчи ва иккинчи ўринни эгаллаган жамоалар тўғридан-тўғри кейинги босқичга чиқиш ҳуқуқини қўлга киритишади.\nҚисқача дастлабки рақиб ҳақида\nБу - Саудия Арабистони чемпиони бўлган "Ал-Фотиҳ"нинг Осиё Чемпионлар лигасидаги илк иштироки бўлади.\nЖамоа ўз тарихида фақат илк ва ҳозирча бир бор - 2012/2013 йилги футбол мавсумида Саудия Арабистони чемпионлигини қўлга киритган, холос.\nАмалдаги Саудия Арабистони Супер кубоги соҳиби ҳам саналади.\nҚитъа миқёсидаги турнирлардаги иштироки эса, фақат бу йилги Осиё Чемпионлар лигаси билан чекланади.\nХудди шу нуқтаи назардан ҳам, "Бунёдкор" лига ўйинларида бўлажак ва дастлабки рақибига қараганда катта тажрибага эга.\nҚалдирғочлар 2008 йилдан буён мунтазам равишда Осиё Чемпионлар лигасида иштирок этиб келади.\nЛига беллашувларида Осиё футболининг наҳанглари саналмиш Япония ва Жанубий Корея жамоаларини ўз майдонларида ҳам енгишга муваффақ бўлган.\nАвстралия, Хитойнинг энг кучли жамоаларига қарши тўп сурган.\nУстига устак, кўплаб ўйинчилари Ўзбекистоннинг турли ёшдаги миллий терма жамоаларида ҳам ўйнашади.\nОсиё Кубоги ва Жаҳон чемпионати саралаш босқич учрашувларида ҳам яхшигина тажриба орттиришган.\nАммо, ўз ўрнида таъкидлаб ўтиш жоиз, араб футболи ва араб жамоалари ўзбекистонликлар учун доимо ноқулай рақиб бўлиб келишган.\nДейлик, "Бунёдкор" Осиё чемпионлар лигаси доирасида сафарда беш маротаба Саудия Арабистони жамоаларига қарши майдонга тушган бўлса, уларнинг бирортасида ғалаба қозона олмаган.\nБироқ, клуб матбуот котибининг биз билан суҳбатида айтишича, "Бунёдкор" ҳозир анча тажриба орттирган ва майдонга чўчиб тушадиган ҳолатда эмас.


8 июнь, 2021, 22:57\nМураббийга таклифлар бор\nАйни пайтда иш билан банд бўлган ва бунинг акси ўлароқ, дам олаётган мураббийлар ҳам талайгина. Бунинг устига чемпионатимизда биринчи давра тугамасиданоқ бир қатор клубларда бош мураббийлар ўзгарганини яхши биласиз.\nМасалан, “Андижон” клубида ҳам мураббий ўзгарган бўлиб, Отабек Ғуломхўжаев истеъфога чиққанидан яхши хабардорсиз. Лекин ушбу ёш мутахассиснинг хизматига қизиқиш билдираётган жамоалар бор. Қуйида у sports.uz сайтига бу борада ўз фикрлари билан ўртоқлашди.\nЯнги чақирувлар тўғрисида\n- Ҳа, менга қизиқиш билдираётган жамоалар бор. Лекин айнан қайси клублардан таклифлар бўлгани хусусида батафсил айтишим шарт эмас. Бошқаларга ҳурматни сақлаган ҳолда индамай тураман. Чунки ҳар кимнинг ўзига яраша варианти бўлади. Тўғриси, ҳозир бироз дам олмоқчиман. Ҳали барчасига улгураман. Аммо мени ишга таклиф қилаётганлар борасида шуни айта оламанки, кимдир бош мураббийликка, яна кимдир клуб инфраструктурасида ишлашим учун чақиришди. Олдимда турган бундай чорловлар борасида ўйлаб кўришга бироз вақтим бор. Менимча, иккинчи даврада қайсидир клубда пайдо бўлишим эҳтимоли катта. Фақат қандай лавозимда ишга киришишим ўшанда билинади.\n- “Андижон” раҳбариятининг футболчиларни тоғли ҳудудда шуғулланиши учун шароит яратиб бергани қувонарли. Биласиз, жамоани жисмонан ва функционал тарзда тайёрлаб олиш учун тоғли ҳудуд бўлса янада яхши. Мураббийлар штабига жисмоний тайёргарлик бўйича мутахассис олинганини эшитдим. Бу орқали футболчиларнинг жисмоний ҳолатини яхшилашга эътибор қаратишяпти. “Андижон” биринчи давра охирига қадар бешта турда Ўзбекистоннинг етакчи клублари билан ўйнайди. Лекин ўйлайманки, ҳар бир рақибга қарши ўйнаса бўлади. “Андижон”даги мураббийларга ва футболчиларга ишонаман. Улар олдинда турган баҳсларда муносиб курашишади. Улар аввало “Насаф” билан учрашув ҳақида ўйлашяпти. Иккинчи давра учун таркибга бир қатор янги футболчилар келиши ҳақида ҳам эшитяпман. Агар шундай бўлса ва жамоа ўйинини ўз қўлига оладиган етакчилар бўлса, “Андижон” ўз сўзини айта олади. Тўғри, чемпионатда танаффуснинг катталиги яхши эмас. Барибир жамоалар майдонда бир хил ҳолатда ва шароитда ўйнашади. Ҳар қандай ҳолатда ҳам “Андижон” учун мухлислик қилиб қоламиз.\n- Албатта, мураббийликни соғинасиз. Аммо киши қайсидир пайтда ўзига дам беришни ҳам билиши керак. Ўйинларни кўриб турибман, Тошкентдаги учрашувларга боряпман. Мураббийнинг яна футбол билан ҳамнафас бўлиб тургани яхши. Чунки футбол бир жойда турмайди, қандайдир янгиликлар бўлиши мумкин. Бевосита уларни кузатиши мумкин. Ростини айтсам, дам олиш жараёнида узоқ қолмайман ва янги иш жойда пайдо бўлишим ҳам ўзини кўп куттирмайди.\n- Бу йилги чемпионат жуда қизғин ўтяпти. Турнир жадвалига қарасангиз, яққол аутсайдер йўқ. Ўртада турган жамоа кетма-кет икки-учта ўйинда ютса ва юқоридаги клуб бунинг аксини қилса, ўзаро ўрин алмашиши мумкин. Масалан, “Турон”да уч очко бор. Агар кейинги ўйинларда максимал очколарни йиға олса, 10 очкодан ошиб кетади. Жадвалда катта тафовут йўқ, барчаси бир-бирига зич жойлашган. Чемпионат шуниси билан ҳам қизиқ ўтяпти. Айниқса, водий жамоалари ўз уйида мухлислари қаршисидаги ўйинларни ютиши керак бўлади. Қолаверса, таркиб бўйича номдор ўйинчиларни йиғиб олган, аммо шунга яраша муносиб ўринларда юрмаётган клублар ҳам бор. Улуғбек Бақоев бошқараётган “Сўғдиёна” мавсумни ажойиб ўтказяпти. Мураббий таркибни сақлаб қолиб, унга икки-учта ўйинчи қўшди холос ва барқарорликни сақлаб қолди. Мураббийга икки-уч йил кераклигини “Сўғдиёна” мисолида ҳам кўришимиз мумкин. Мураббий ўзгариши ижобий таъсир қилган клуб сифатида “Металлург”ни айтиш мумкин. Жасур Абдураимов натижаларни яхшилай оляпти. Сафардаги учрашувларда ҳам ютишяпти. Аксар клубларда барқарорлик бор. Иккинчи давра ҳам жуда қизиқарли ўтади. Мухлислар орасида юқоридаги тўртталикни ажратиб қўйишаётгани ҳақида ҳам эшитяпмиз. Аммо ҳаммаси олдинда.


HomeФАТВОЛАР31 ТАРИХ ВА СИЙРАТ\nBy Муҳаммад Ҳабибуллоҳ on 06/04/2018 31 ТАРИХ ВА СИЙРАТ ФАТВОЛАР\nЗамахшарий деган инсон ўтган экан. Шу киши ҳақида маълумот берсангиз?\nАллома Замахшарийнинг тўлиқ исми: Абулқосим Маҳмуд ибн Умар ибн Муҳаммад Замахшарий Хоразмийдир. У Хоразмнинг Замахшар қишлоғида ҳижрий 538 йилда таваллуд топган. Замахшарий араб тили, Қуръон тафсири ва ҳадисдаги нотаниш луғатлар борасида тенги йўқ олим бўлган. У “Кашшоф” ҳамда “Муфассал” китобларининг муаллифи. Бироқ Замахшарий мўътазилий эътиқодида бўлган. Маълумки, мўътазилийлар аҳли суннат ва жамоат остига кирмайдиган бидъатчи тоифа ҳисобланади. Уларнинг аҳли суннат ва жамоатдан фарқли эътиқодлари қуйидагилардир:\n1) Қуръони каримни Аллоҳнинг каломи эмас, балки Аллоҳ томонидан яратилган сўз деб билишади;\n2) Қиёмат куни мўминлар Аллоҳ таолони кўришлари мумкинлигини инкор этишади;\n3) Аллоҳ таолонинг бир қанча сифатларини инкор этишади;\n4) Гуноҳи кабира қилган мусулмон тавба қилмай вафот этса, дўзахда абадий қолади деб эътиқод қилишади;\n5) Банда ўз ишларини ўзи пайдо қилади, Аллоҳ таоло тақдирда банданинг барча ишларини битиб қўйган бўлиши адолатга зид, деб билишади.\nЗамахшарийнинг мўътазилий эътиқодида бўлгани ҳақида имом Заҳабий роҳимаҳуллоҳ шундай дейди: “У мўътазилийликка даъват қиларди, Аллоҳ уни кечирсин!” (“Сияру аъломин нубало”, 20-жилд, 156-бет). Хулоса шуки, Замахшарий араб тили, Қуръон тафсири ва ҳадисдаги нотаниш луғатлар борасида тенги йўқ олим бўлган. Бироқ эътиқоди нотўғри бўлгани ва китобларида ҳам шу эътиқодга тарғиб қилгани учун аҳли суннат ва жамоат эътиқодини мустаҳкам ўрганмаганлар унинг китобларини ўқишлари мумкин эмас. Мутахассислар эса унинг эътиқоди нотўғри бўлгани боис илмий асарларидан бутунлай юз ўгиришлари ҳам дуруст эмас, валлоҳу аълам.\nAvvalgi maqola19-дарс. Каҳф сураси-дажжолдан паноҳ (Шайх Содиқ Самарқандий)\nKeyingi maqola 28-дарс. Араб алифбоси (Муҳаммад Умар)


Инновация вазирлиги туз бўрони келтирган зарарни бартараф этиш синовларини ўтказмоқда\n00:31 / 02.06.2018\nМай ойининг сўнгги ҳафтаси юртимизнинг айрим шимолий ҳудудларида рўй берган туз бўронлари билан эсда қолди. Бунинг оқибатида Хоразм вилояти ҳамда Қорақалпоғистон Республикасининг ўсимликлари ва экинларига жиддий зарар етди. Табиий офат асоратларини бартараф этиш ишларида қатнашаётган Ўзбекистон Ресупубликаси Инновацион ривожланиш вазирлиги бир гуруҳ мутахассис ва олимларни Хоразм вилоятига сафарбар этди, деб хабар беради Kun.uz’га вазирлик ахборот хизмати.\nХоразм вилоятининг Хонқа туманида бўлиб ўтган йиғилишда Инновация вазирлиги гуруҳи ер участкалари зарар кўрган фермерлар учун махсус семинар ташкил этиб, амалий ёрдам кўрсатиш чораларини белгилади. Вазирлик ишчи гуруҳи ўзлари билан олиб келган «Биосолвент» ва «ДАГ-1» препаратлари ва улардан фойдаланиш тартиби ҳақида тушунча берди.\nТаъкидлаш лозимки, мазкур препаратлар ўзбек олимлари томонидан яратилган. Полимер композицияли «Биосолвент» кам миқдорда сувдан фойдаланган ҳолда тупроқни зарарли ионлар ва заҳарли ва эриши қийин бўлган тузлардан тозалаш хусусиятига эга. Ўсимликларга пуркаладиган ДАГ-1 препарати эса биологик фаол модда бўлиб, ўсимликларнинг иммун механизмларини рағбатлантириш ва бошқариш орқали патогенларга чидамлилигини оширади.\nФермерлар билан савол-жавоб тарзидаги семинардан сўнг, амалий жараёнга ўтилди. Яъни сув пурковчи тракторга 600 литр аралашма қўйилиб, 2 гектар ерга сепиб чиқилди. Олиб борилган препаратларнинг қолган қисми фермерларга тарқатилди. Бундан ташқари, 27 май куни бўлиб ўтган туз бўронидан кейинги тупроқ ва ўсимликлардан намуна олинди. Мазкур намуналар Инновация вазирлиги қошидаги Илғор технологиялар марказида ўрганилганидан сўнг, янги препаратлар яратиш устида иш олиб борилади.


Арманистон: оппозиция итоатсизлик акциясини ўтказмоқда\n24 Fevral 20:15 / Published in Жаҳон\nМухолифатдаги Ватанни қутқариш ҳаракатининг 100 га яқин тарафдорлари — асосан талабалар ва ёшлар бирлашмалари вакиллари — чоршанба куни эрталаб Ереван давлат университети биносига киришди ва бош вазир Никол Пашиняннинг истеъфосини талаб қилиб итоатсизлик актсиясини бошладилар.\nИштирокчилар шиорлар айтиб, иш ташлашга чақиришмоқда. «Арманистон — Николасиз! Талабалар ва ўқитувчилар — қўшилинг!»\n2020 йил ноябридан бери Арманистонда Пашиняннинг истеъфосини талаб қилган норозилик намойишлари тўхтамади. Мухолифат уни иқтисодий ва ижтимоий муаммоларда айбламоқда. Бош вазирнинг мухолифлари, шунингдек, у 9-ноябр куни Россия президенти Владимир Путин ва Озарбайжон раҳбари Илҳом Алиев билан имзолаган Тоғли Қорабоғдаги ҳарбий ҳаракатларни тўлиқ тўхтатиш тўғрисидаги қўшма баёнот аслида таслим бўлган деб даъво қилмоқда. Бунинг фонида Арманистон Президенти Армен Саркисян муддатидан олдин парламент сайловларини ўтказишга чақирди ва уларнинг олдидан ҳокимиятни миллий келишув ҳукуматига топширди.\nПашинян асосий мухолифат кучлари муддатидан олдин парламент сайловларини ўтказиш тўғрисида меморандум имзолаши шарти билан истеъфога чиқишга тайёрлигини ва шу вақтгача у ҳукумат раҳбари мақомини сақлаб қолишини билдирди. Мухолифат бу ташаббусни рад этди.\nTagged under: АРМАНИСТОН, ДАВЛАТ УНИВЕРСИТЕТИ, ИТОАТСИЗЛИК, МУҲОЛИФАТ, ҲАРАКАТ


АГРОСАНОАТ КЛАСТЕРИ ТАШКИЛ ЭТИЛАДИ » Bulung‘ur hayoti газетаси\nGazeta: admin Қўйилган сана: 4-04-2019, 11:23 Рукун: ИҚТИСОДИЁТ Кўрилди 574\nМамлакатимиз иқтисодиётига чет эл инвестицияларини жалб этиш, хориж технологияси асосида замонавий, бугунги кун талабига жавоб бера оладиган, ички бозор учун ва экспортбоп тайёр, сифатли маҳсулотлар ишлаб чиқариш бугуннинг долзарб масалаларидан биридир. Маълумки, туманимиз экин майдонлари унумдорлиги, чорвачиликни ривожлантириш ва деҳқончилик қилиш учун табиий иқлим шароити қулай бўлганлиги боис хориж инвесторларини ҳам қизиқтирмоқда. Айни вақтда одамларнинг иш билан бандлигини таъминлаш бугуннинг муҳим жиҳатларидан биридир.\nТуманда тўғридан-тўғри хорижий инвестиция жалб этиш мақсадида жорий йилда 3 та лойиҳа асосида умумий қиймати 8,7 миллион АҚШ доллари (72 миллиард 210 миллион сўм) миқдорида хорижий инвестиция киритилиши натижасида 400 та янги ишчи ўринлари яратилиши режалаштирилган. Шу мақсадда яқинда Хитой Халқ Республикасининг “Henan Wanhang Selected Suhhly Chain Management Co. LTD” компанияси томонидан “Агросаноат кластери”ни ташкил қилиш ва чорвачилик комплексини ривожлантириш, гўшт ва гўшт маҳсулотлари етиштириш, дуккакли дон маҳсулотларини экспорт қилиш лойиҳаси учун 200 миллион АҚШ доллари миқдорида тўғридан-тўғри хорижий инвестиция киритилиши режалаштирилган. Айни пайтда вилоят ҳокимлиги билан икки томон ўртасида биринчи босқичи учун 50 миллион АҚШ доллари миқдорида хорижий инвестиция киритиш бўйича Меморандуми имзоланди. Хорижий инвесторларга туманнинг “Ғўбдин” массивидан 2200 гектар ер майдони ажратиш таклифлари берилди. Шунингдек, ушбу давлатнинг инвесторлари иштирокида “Хитой Ипак Йўли қурилиш моллари” МЧЖ шаклидаги хорижий корхона ташкил этилмоқда. Корхона томонидан қурилиш материаллари, яъни сандвич панель ишлаб чиқариш лойиҳаси амалга оширилади. Мазкур корхонада жорий йилда 1,2 миллион АҚШ доллари миқдорида тўғридан-тўғри хорижий инвестиция киритилиши эвазига 100 та янги иш ўринлари яратилади. Айни пайтда инвесторлар томонидан корхона қурилиши учун зарур бўладиган асбоб-ускуналар учун Хитой давлатига буюртма берилган. Лойиҳа жорий йилнинг учинчи чорагида амалга оширилиши белгиланган.\nШунингдек, Хитой Халқ Республикасининг инвесторлари иштирокида “Хитой Беш Бармоқ қурилиш моллари” МЧЖ шаклидаги хорижий корхонаси томонидан қурилиш материаллари, яъни пишиқ ғишт ишлаб чиқариш лойиҳаси амалга оширилади. Ҳозирда мазкур корхона қурилиши учун туман ҳокимлиги томонидан “Мингтепа” маҳалласи ҳудудидан 27,7 гектар ер майдони ажратилган бўлиб, 2019 йилда 3 миллион АҚШ доллари миқдорида тўғридан-тўғри хорижий инвестиция киритилиши режалаштирилган. Айни пайтда лойиҳа-смета ҳужжатлари тайёрланмоқда ҳамда сув чиқариш учун қудуқ қазиш ишлари ва электр энергия трансформаторлари тайёр ҳолга келтирилиб, ўрнатиш ишлари олиб борилмоқда. Таъсисчилар томонидан пишиқ ғишт ишлаб чиқариш корхонасининг тўлиқ асбоб-ускуна мосламалари Хитой давлатидан транспортировка қилинган. Корхона тўла қувват билан ишга туширилгач 100 та янги иш ўринлари яратилиши билан бирга йилига 18 миллион дона пишиқ ғишт ишлаб чиқарилади.\nШунингдек, жорий йилнинг март ойи бошида Хитой давлатининг “Ляонин Лиды” инвестицион холдинг корпорацияси президенти Джанг Юлианг бошчилигидаги бир гуруҳ хитойлик тадбиркорлар туманимизга ташриф буюришиб, туманда шамол генератори энергетикаси мосламаси орқали электр энергия қуввати ишлаб чиқариш лойиҳасини ва бошқа бир қанча лойиҳаларни амалга оширишни режалаштиришди.\nАнглия давлатининг “First New Hempshire” LTD компанияси “Pupe Diamond Silk” МЧЖ шаклидаги қўшма корхонаси билан ҳамкорликда ипак қуртини боқиш ва ипакни қайта ишлаш фаолияти бўйича 2017 йилнинг декабрь ойида қўшма корхона ташкил этилганди. Ушбу корхона қурилиши учун туман ҳокимлиги томонидан 5 гектар ер майдони ҳамда тут плантацияларини ташкил этиш учун 202 гектар ер майдони ажратилган. Ҳозирги кунда ташаббускорлар томонидан тўғридан-тўғри хорижий инвестицияларни олиб келиш чоралари кўрилмоқда. “Pure Diamond Silk” МЧЖ шаклидаги қўшма корхона томонидан Хитой давлати билан асбоб-ускуналарни киритиш бўйича 900 минг АҚШ доллари миқдорида шартнома имзоланди. Лойиҳанинг умумий қиймати 4,5 миллион АҚШ доллари миқдорида бўлиб, шундан хорижий инвестиция киритилиши ҳисобига 200 та янги иш ўринлари яратилади.\n2020 йилда эса “Skuline Tehnoljgu” МЧЖ томонидан Жанубий Корея давлатининг “HGJ Partners” компанияси билан ҳамкорликда қишлоқ хўжалиги маҳсулотларини қайта ишлаш ва қадоқлаш лойиҳаси учун “Килдон” кичик саноат зонаси ҳудудидан 2,5 гектар ер майдони ажратилган бўлиб, тўғридан-тўғри 2,5 миллион доллар хорижий инвестиция киритилади. Италия давлатининг хорижий инвесторлари иштирокида “VITUYS DOMINYS” МЧЖ шаклидаги хорижий корхона ташкил қилиниб, декоратив ва мевали кўчатлар етиштириш учун “Ғўбдин” агрофирмаси ҳудудидан жами 200 гектар ер майдони ажратилди.\nҚисқаси, ушбу амалга оширилаётган ишлар ва хорижий инвесторларни жалб қилишдан асосий мақсад халқимизнинг турмуш фаровонлигини янада ошириш, эл дастурхонини тўкин қилиш ва аҳолининг иш билан банд бўлмаган қатламини доимий иш билан таъминлашга қаратилган.\nтуман ҳокимлиги инвестиция бўлими


Қозоғистонда транзит темир йўл юк ташувлари ошмоқда NUR-SULTAN. Kazinform - 2020 йилда инқироз даврида Қозоғистонда транзит темир йўл юк ташувлари ҳажми 32 фоизга ошди. Бу ҳақда Қозоғистон Индустрия ва инфратузилмаларни ривожлантириш вазирлиги Транспорт қўмитаси раиси ўринбосари Жанибек Тайжанов маълум қилди, деб хабар беради Kazinform мухбири.\nТокио-2020: Қозоғистонлик оғир атлетикачи яна бир бронза медальни қўлга киритди TOKYO. Kazinform – Қозоғистон оғир атлетика жамоаси вакили Зулфия Чиншанло Токиода бўлиб ўтаётган Олимпия ўйинлари-2020 бронза медалини қўлга киритди, деб хабар беради Kazinform Olympic.kzга асосланиб.\nАҚШда ўлимга олиб келадиган моғор инфекциясини юқтирганлар кўпайган WASHINGTON. Kazinform – Вашингтон шаҳри ва Техас штатида биринчи марта Candida aurus - моғор касаллигини юқтиришнинг бешта ҳолати қайд этилди, деб хабар беради Kazinform Newsweek агентлигига асосланиб.


Ташкент, Узбекистан (UzDaily.uz) – Президент Шавкат Мирзиёев Навоий вилояти фаоллари иштирокида бўлиб ўтган йиғилишда вилоятни комплекс ривожлантиришга қаратилган долзарб вазифаларни белгилаб берди.\nНавоий вилояти ялпи ҳудудий маҳсулот бўйича илғор ўринларда бўлса-да, мавжуд резерв ва имкониятлардан тўла фойдаланилмаётгани таъкидланди. Вилоят иқтисодиёти асосан бир нечта йирик корхоналарга боғлиқ бўлиб қолгани, кичик бизнес ва хусусий тадбиркорлик етарли даражада ривожланмагани кўрсатиб ўтилди.\n– Вилоятда тадбиркорликни ривожлантиришга жиддий туртки бериш мақсадида, бу ерда шундай энг қулай ва жозибадор бизнес муҳитини яратиш керакки, нафақат маҳаллий аҳоли, балки бошқа вилоятлар аҳолиси ҳам бу ерга келиб, тадбиркорлик билан шуғулланишга интилсин. Энди Навоий вилояти – тадбиркорлар вилояти бўлиши керак, – деди Шавкат Мирзиёев.\nДавлатимиз раҳбари шу мақсадда Навоий вилоятини экспортга йўналтирилган инновацион ва юқори технологияли ишлаб чиқаришлар бўйича эркин иқтисодий зонага айлантиришни таклиф қилди. Қайд этилганидек, бунинг учун Бош вазир ўринбосари раҳбарлигида махсус комиссия тузилиб, мазкур иқтисодий зона иштирокчиларига бериладиган имтиёз ва енгилликлар тизими белгиланади.\nЙиғилишда инвестицияларни фаол жалб қилиб, янги замонавий корхоналар ташкил этиш ва аҳолини иш билан таъминлаш масалаларига алоҳида эътибор қаратилди.\nНавоий вилоятида 2019-2020 йилларда умумий қиймати 26 триллион 368 миллиард сўмлик 511 та инвестиция лойиҳасидан иборат дастур ишлаб чиқилгани маълум қилинди.\nМазкур дастур доирасида 1 миллиард доллар тўғридан-тўғри хорижий инвестиция ва кредитларни ўзлаштириб, 17 минг 400 та янги иш ўрни яратиш режалаштирилган.\nЖумладан, Навоий иссиқлик электр станцияси, “Қизилқумцемент”, “Навоийазот” акциядорлик жамиятлари ва бошқа тармоқларда 12 та йирик лойиҳа амалга оширилиши белгиланган.\nДавлатимиз раҳбари қишлоқ хўжалигидаги имкониятларни ҳам таҳлил қилиб, пахтадан бўшаган майдонларда бозорбоп мева-сабзавотлар етиштириш, тикув-трикотаж маҳсулотлари ишлаб чиқариш ва қоракўл тери тайёрлашни кўпайтириб, экспорт ҳажмини ошириш бўйича топшириқлар берди.


Турк учоқлари “Курдистон ишчи партияси” позицияларига зарба берди\nТуркия ўз ҳарбийлари карвонига қилинган ҳужумга жавобан курд айирмачиларининг мамлакат жанубий-шарқидаги позицияларига ҳаводан зарба берди.\nТуркия куч ишлатар тузилмаларига кўра, турк учоқлари мамлакатда ва бошқа қатор давлатларда террорчи ташкилот деб тан олинган “Курдистон ишчи партияси” қуролли гуруҳининг 12 та объектини нишонга олган.\nМазкур гуруҳ Эрон ва Ироқ чегараси яқинидаги Ҳаққари вилоятида турк ҳарбийларига қарши амалга оширилмиш ҳужум учун масъулиятни ўз зиммасига олганди.\nГуруҳ иддаосича, ҳужум чоғида 15 чоғли турк аскари ҳалок бўлган. Турк ҳарбийлари минага дуч келган аскарлар орасида ҳалок бўлганлар ва ярадорлар борлигини тасдиқлаган, бироқ талафотга оид бирор-бир рақам келтирмаган.\nҲужумдан сўнг телевидение орқали чиқиш қилган Туркия президенти Ражаб Тоййиб Эрдўғон террорчиликка қарши кураш бўйича янги стратерия қабул қилишга ваъда берган ва расмийлар бу йўлда кескин чоралар кўражагини билдирган.


Суд «Вечерний Бишкек» газетасини аввалги эгаси Александр Кимга қайтарди\nБишкек шаҳар суди Александр ва Галина Рябушкинани “Вечерний Бишкек” нашриёт уйи” ёпиқ акциядорлик жамиятидаги ҳиссаларидан маҳрум қилиш ҳақидаги қарорни қабул қилди. Бу ҳақда Озодлик радиосининг қирғиз хизматига Александр Кимнинг адвокати Сергей Воронцов хабар қилди.\nУнга кўра, томонлар бошланғич босқичдаги ҳолатга келтирилган – Александр Ким яна “Рубикон реклама компанияси ва “Вечерний Бишкек” нашриёт уйи”нинг акция ва активлари эгасига айланди.\n«Қандайдир техник ҳолатлар қолган, бироқ суд кечаги қарори билан барчасини Кимга қайтарди», - дейди Сергей Воронцов.\nАлександр Рябушкин 2014 йилда судга ариза бериб, унинг бизнесдаги улушини ўша пайтдаги бизнес шериги Александр Ким олиб қўйганини даъво қилган эди. 2015 йилда суд мазкур даъвони қаноатлантириб, “Вечерний Бишкек” нашриёт уйи” ЁАЖ ва “Рубикон” Реклама фирмаси” ОсООни Александр Рябушкинга ўтказиб берганди.\nАлександр Кимга нисбатан ҚР Жиноят кодексининг 221-моддаси (Тижорий ёки бошқа ташкилотларнинг хизматчиларининг ваколатларини суиистеъмол қилиш) бўйича жиноий иш қўзғатилди.\n2018 йилнинг февралида пойтахт туман суди уни 6 йилга шартли тартибда жазо ўташга ҳукм қилди. Кейинроқ бу қарор бекор қилинди, Кимни жиноий таъқиб этиш тўхтатилди. 2018 йилнинг ноябрида эса Александр Рябушкин молиявий қонунбузарлик айбловлари бўйича қўлга олинди.


Беларус янги иқтисодий воқеликка юз тутди.\n17 январ 2021, Тошкент вақти: 11:25\nПрезидент Александр Лукашенканинг Россиянинг Газпром ширкати ва Беларус ўртасида имзоланган янги шартномага берган баҳоси шундай бўлди.\n“Янги йил киришига бир неча дақиқа қолганда имзоланган ҳужжатга биноан Беларус Россиядан 1000 куб метр газни 100 доллардан сотиб оладиган бўлди. Аввалги нарх 46 доллар эди. Беларус томони Россия қўйган шартлар асосидаги битимни имзолашга кўнмаса, 1 январдан бошлаб газни тўхтатиб қўямиз”, - деб Газпром таҳдид қилган эди.


Депутат сайловлар октябрь ойига кўчирилишининг сабаблари ҳақида – Газета.uz\nLotinchada 27 январ 2021, 18:08 Сиёсат\nЎзбекистонда президентлик сайловларини октябрь ойига кўчириш таклиф қилинган эди. Шу сабабдан сайловга оид қонун лойиҳасига ўзгартириш киритилиши мумкин.\nЎзА маълум қилишича, Олий Мажлиси Қонунчилик палатаси депутати Акшагул Тулегенова бунга қуйидаги омиллар сабаб эканлигини айтди:\nсайловлардан кейинги сиёсий тадбирлар (парламент биринчи мажлисини ўтказиш, Ҳукуматни шакллантириш, давлат раҳбарининг Олий Мажлисга Мурожаатномаси) янги йилнинг биринчи чораги охирига қадар чўзилишига олиб келиб, натижада Давлат дастурини қабул қилиш ва бошқа ислоҳотлар кечиктирилишига сабаб бўлади;\nқатор хорижий давлатларнинг байрамлари арафасига (масалан, рождество 25 декабрь) тўғри келиши сабабли жаҳон миқёсида обрўга эга бўлган халқаро кузатувчиларнинг сайловда иштирокини таъминлашда муайян қийинчиликларни вужудга келтиради;\nдекабрь ойи қиш мавсумига тўғри келиши сабабли сайловолди ташвиқоти тадбирларини кенг қамровли ўтказиш ва унда сайловчиларни жалб этишда қатор ноқулайликлар келиб чиқишига сабаб бўлади.\nДепутатлар сайлов кунини кўчиришга оид қонунни қабул қилди, ҳужжат Сенатга юборилади 29 январ 2021, 16:55


Tag: илмий кенгаш - О‘zDSMI - О‘ZBEKISTON DAVLAT SAN’AT VA MADANIYAT INSTITUTI\nИМКОНИЯТЛАР ОШМОҚДА, НАТИЖАЛАР ҲАМ ШУНГА ЯРАША!\nЎқитувчи, муаллим, устоз – бир инсоннинг жамиятда ўз ўрнини топишида, келажагини ҳар томонлама обод ва нурли қилишида йўлчироқ бўлгувчи, кези келганда бутун бошли жамиятнинг ҳам маънавий ҳам маърифий устунига тиргак инсон! Бугун юртимизда ана шундай касб фидоийларига юксак эҳтиром кўрсатилмоқдаки келажак авлод уларга ҳавас кўзи билан қарасин, ҳаёт йўлларидан ўрнак олсин.\nКуни кеча Ўзбекистон давлат санъат ва маданият институтида республикамизнинг барча таълим муассасаларида янги ўқув йилининг бошланмаси – билимлар куни муносабати билан Президентимиз Шавкат Мирзиёев бошчилигида 23 август куни ўтказилган фидоий касб эгалари – ўқитувчиларнинг асл мавқеини эътироф этиш ҳамда уларнинг бугунги муаммоларини очиқ-ойдин таҳлил қилишга қаратилган видеоселектор йиғилишига бағишлаб илмий кенгаш учрашуви ўтказилди.\nУнда институт ректори Иброҳим Юлдашев, профессор-ўқитувчилар, олий таълим даргоҳининг жонкуяр ходимлари ҳамда фаол талаба-ёшлар иштирок этишди.\nКенгаш давомида мамлакатимизда фан ва таълим соҳибларига қаратилаётган эътибор, уларга яратиб берилаётган шароитлар, шунингдек, ўтган ўқув йилида институт жамоасининг самарали меҳнатлари ҳосиласи ўлароқ қўлга киритилган ютуқлар ҳамда ўз ўрнида камчиликлар хусусида ҳам фикр-мулоҳазалар билдирилди.\n– Азим, бой тарихга эга диёримиз ўтмишдан илм-у толиблар, пиру комиллар манзили бўлган. Бутун дунёни лол қолдирган кашфиётчи олимларимизни-чи, санаб саноғига етолмаймиз, сабаби бу ўлкада илм излагувчиларга ҳамиша ўзгача эҳтиром кўрсатилган, – деди институт ректори И. Юлдашев. – Бугун ҳам ана шундай фараҳбахш кунларда яшамоқдамиз. Устоз ва мураббийларимизнинг обрўси кун сайин юксалиб бормоқда. Уларни моддий ва маънавий қўллаб-қувватлаш борасида ҳам яхшигина ишлар амалга оширилмоқда. Президентимиз таъбири билан айтганда, Ўқитувчилар, чинакамига, жамиятнинг энг обрўли касб эгаларига айланмоқдалар. Ҳозирги профессор ёки оддий ўқитувчининг бундан икки-уч йил олдинги ойлик маоши билан айни пайтдагисини солиштириб кўринг-чи? Ҳақиқий тафовутни мана шунда кўрасиз. Келинг, соҳада бўлаётган ўзгаришларни институтимиз мисолида таққослаб кўрамиз. Ўтган бир йил давомида Ўзбекистон давлат санъат ва маданият институтининг илмий салоҳияти 26,8 фоизга ошди. Натижада бугун 43,7 фоизни кўрсатиб турибди. Бу институт учун чинакамига рекорд кўрсаткич. Бундан ташқари, ҳар йил якунида эълон қилинадиган рейтинг натижаларига кўра республика олий таълим муассасалари орасида 24 ўринга кўтарилиб, олдинги ўрнимиздан 30 поғонага юқориладик. Бундай ютуқлар замирида сиз азиз профессор-ўқитувчиларнинг заҳматли меҳнатингиз ётибди, албатта. Шунга аминманки, кейинги йилда натижаларимиз бундан ҳам юқорилайди.\nШунингдек, тадбир давомида янги ўқув йилига тайёргарлик хусусида сўз юритилиб, жорий ўқув йилида дарсларни аввалгиларидан фарқли равишда янгича ғоялар ҳамда инновацион ёндашувлар асосида ташкил этиш борасида ҳам келишиб олинди.


БУГУН – БУТУНЖАҲОН ЁВВОЙИ ТАБИАТ КУНИ – EkoPress\nБУГУН – БУТУНЖАҲОН ЁВВОЙИ ТАБИАТ КУНИ\nАслида табиатнинг ёввойиси бўлмайди. У хоҳ инсонлар яшайдиган ҳудуд, хоҳ биздан олис манзил бўлсин бир бутун замин, Она еримиз ҳисобланади. Инсон қадами етиб борган ёҳуд камроқ ўзлаштирилган ҳудудлардаги ҳайвонот ва ўсимлик олами биз учун ёввойи саналса-да, бутун тириклик оламидаги умумий занжирнинг бир халқасидир. Демак, ёввойи сифатида қаралган ҳайвон ва ўсимликларни ҳам бирдек қадрлаш, асраб-авайлаш талаб этилади.\nАйнан шу боис 2013 йил 20 декабрда Бирлашган Миллатлар Ташкилоти Бош ассамблеяси ўз резолюцияси билан кенг жамоатчиликни ёввойи ҳайвонот ва ўсимлик дунёси ҳақида хабардорлигини ошириш мақсадида 3 мартни “Бутунжаҳон ёввойи табиат куни“ деб эълон қилди. Ўша йили табиий хилма-хилликни муҳофаза қилиш соҳасида қабул қилинган яна бир муҳим ҳужжатнинг 40 йиллиги ҳам нишонланди. У “Ёввойи фауна ва флоранинг йўқ бўлиб кетиш хавфи остида бўлган турлар билан халқаро савдо тўғрисида”ги конвенция бўлиб 1973 йил 3 мартда қабул қилинган.\nАлбатта, бу санани алоҳида эътиборга олишнинг қатор сабаблари бор. Чунки, бундай байрамнинг пайдо бўлиши сайёрадаги биологик хилма-хилликни сақлаш зарурлигини англаш билан боғлиқ. Сана муносабати билан ўтказиладиган қатор тадбирларда ёввойи табиат билан бирга ер юзидаги биохилма-хилликни асраш аҳамияти хусусидаги қатор мунозаралар ўтказилади. Шу баҳона инсонларнинг табиатга нисбатан ижобий муносабати шакллантиралади ҳамда мустаҳкамланади.\nҚолаверса, ёввойи табиатнинг мутлақ қиймати экологик, генетик, ижтимоий, иқтисодий, илмий, маърифий, маданий, рекреацион ва эстетик жиҳатлар билан боғлиқдир. Шу боис кўпинча одамлар шовқин-суронли шаҳарлардан кимсасиз, ёввойи табиат қўйнига ошиқади. Унинг бетакрор манзаралари бу олам, ҳаёт нақадар гўзаллигини кўрсатади. Ана шу чиройга дахл қилиш эса инсонийликка хос бўлмаган жиҳат саналади.\nШундай экан, Бутунжаҳон ёввойи табиат кунини бизнинг жонажон диёримизда ҳам кенг нишонлаш фойдадан холи бўлмасди. Унинг доирасидаги қатор тадбирлар юртдошларимиз, хусусан ёшларимизнинг атроф-муҳит, табиат бағридаги неъматларга бўлган меҳру-муҳаббатини оширишга хизмат қилади.\nPrevious САРИШТАЛИК САБАБЧИЛАРИГА САҲОВАТ\nNext МАСОФАВИЙ ТАЪЛИМ


Яхши аёл — ҳамиша баҳор | www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариЯхши аёл — ҳамиша баҳор\nЎтган замонда бир камбағал йигит мардикорчилик билан кун кўрар экан. Қиладиган иши ғишт қуйиш ва усталарга ғишт ташиб бериш экан. Шу меҳнат орқасида овқат ва кийим-бошидан орттириб тўплаган пулига уйланибди. Уй-жой қилиб, хотинини шу меҳнат билан топган пулига боқар экан. Ўзи шаҳардан четроқда, бир қишлоқда яшар экан.\nБир куни шу шаҳарнинг подшоси арк солдирмоқчи бўлиб, шаҳарнинг машҳур усталарини чақирибди, маслаҳатлашиб, усталар билан келишиб аркни қуришга буйруқ берибди. Шунда усталарга ғишт бериб турадиган мардикорлар устага ғишт етказиб беролмабди. Усталарнинг иши эса тўхтаб қолибди. Усталар подшодан ғишт итқитадиган киши сўрабдилар. Подшо шаҳарга жарчи қўйиб, не-не йигитларни олдириб келибди. Ҳеч қайсиси бу ишнинг уддасидан чиқа олишмабди. Шунда шаҳарга яна жарчи қўйиб, ҳалиги қишлоқдаги мардикорни топтириб келишибди. Йигит усталарга ғишт ташлаб беришга бел боғлаб, ишни бошлаб юборибди. Ҳар бир ғиштни устага отганда устадан беш метр юқори чиқиб кетибди, усталарнинг иши юришиб кетибди.\nШунда подшо мардикорнинг ғишт отишини кўриб ҳайрон бўлиб қолибди. Бир куни бунинг сабабини билиш учун подшо бир кампирни қўйибди, унга:\n— Мардикор уйига бормасдан илгари, унинг уйига борасан-да, хотинининг аҳволини, муомалаларини бир баҳона билан билиб келасан, — дебди.\nКампир мардикордан илгари унинг уйига меҳмон тариқасида борибди. Йигит кечқурун уйига келиши билан хотини эрининг олдига чиқиб, салом бериб:\n— Келинг, тўрам, — деб, офтобада қўлига сув қуйиб, бошқа озода кийимларини берибди. Остига кўрпача ташлаб, орқасига ёстиқ қўйиб, чойни тайёрлаб, овқатини ҳам олиб келиб қўйибди. Ўзаро меҳрибонлик, ҳурмат билан гаплашиб, овқатни ейишибди. Буни кўрган кампир эрталаб келиб подшога кўрган, эшитганларини ва хотинининг эрига бўлган муносабатини айтиб берибди. Эртасига йигит келиб яна усталарга аввалгидек ғишт итқитиб бераверибди. Бу сафар ҳам подшо ҳайрон бўлибди. Яна кампирни чақириб:\n— Бугун яна бир баҳона билан йигитнинг уйига бориб, хотинига: “Сиз ақлли, чиройли, боодоб аёл экансиз, бу мардикор йигитни мунча ҳурмат қилмасангиз, сиз подшобоп хотин экансиз. Подшога бориб айтган эдим, сизга ошиқ бўлиб, олмоқчи бўлиб қолди, мени сизга совчи қилиб юборди”, деб уни ийдир, ишқилиб хотинни йўлдан чиқар, — дебди.\nКампир йигитнинг уйига келиб, ҳийла-найрангни подшо айтганидан ҳам дўндириб юборибди. Хотин ўша куниёқ ўзгарибди-айнабди, бир хил хаёллар билан эри ишдан келганида рўйхуш бермай, кундалик қиладиган ҳурматларини жойига қўймабди, муомаласи ҳам бошқача бўлибди. Кампир воқеадан подшони хабардор қилибди. Эртаси йигит ишига келиб, кундалик отадиган ғиштини ярмига ҳам етказа олмабди. Ўша куни иш тўхтаб қолибди. Буни подшо кўриб эртасига кампирга:\n— Яна бор, “кечаги гапни подшо сени синамоқ учун айтган экан, ўз эрингдан қолма”, дегин, — дебди.\nКампир эртаси хотин олдига бориб, подшонинг сўзини айтибди. Хотин эса, яна эрини илгаригидай ҳурматлай бошлабди.\nЙигит эртаси ишга келганида усталарга ғиштни аввалгидек отибди, усталарнинг иши юришиб кетибди. Шунда подшо эр-хотин ўртасидаги муомаланинг кучи нақадар муҳимлигини ўзи синаб, қойил қолган экан.\n← Аввалги Аввалги Ақлли қиз\nКейинги → Кейинги: Савдогар ва қароқчилар


Сампаоли финалда Аргентинанинг Бразилия билан учрашишини хоҳламоқда\n2 декабрь, 2017, 15:25\nАргентина терма жамоаси бош мураббийи Хорхе Сампаоли келаси йили Россия мезбонлик қиладиган жаҳон чемпонати финалида Лионель Мессининг Неймар ўзаро тўқнаш келишини истамоқда. Унинг сўзларига кўра, аргентиналик футболчи айни дамда энг яхши спорт формасида.\n– Финалда Бразилия билан тўқнаш келишини истардим, – дея Сампаолининг сўзларини келтиради Fourfourtwo нашри. – Неймар Мессига қарши. Бу жуда ажойиб. Умид қиламанки, орзуим амалга ошади. Месси жуда яхши ўйинчи, у ўзига ишонади.


Туман ҳудудидаги юридик ва жисмоний шахсларга тегишли автомототранспорт воситалари ва уларнинг тиркамаларини мажбурий техник кўрикдан ўтказиш тўғрисида\n12780 Хокимият Иштыханского района 22/01/2020 06/02/2020 0\nТуман ҳудудидаги юридик ва жисмоний шахсларга тегишли автомототранспорт воситалари ва уларнинг тиркамаларини мажбурий техник кўрикдан ўтказиш тўғрисида Ўзбекистон Республикасининг “Йўл ҳаракати хавфсизлиги тўғрисида”ги Қонуни (Ўзбекистон Республикаси қонун ҳужжатлари тўплами, 2013 й., 15-сон, 197-модда) ҳамда Ўзбекистон Республикаси Вазирлар Маҳкамасининг 2003 йил 31 январдаги 54-сонли «Транспорт воситаларини мажбурий техник кўрикдан ўтказиш тартиби тўғрисидаги низомни тасдиқлаш ҳақида»ги қарорига (Ўзбекистон Республикаси қонун ҳужжатлари тўплами, 2003 й., 1-2-сон, 17-модда) мувофиқ туманда йўл ҳаракати хавфсизлигини таъминлаш мақсадида ҚАРОР ҚИЛАМАН: 1. Туман ички ишлар бўлими (С.Ортиқов) белгиланган тартибда ДЙҲХХ органларида рўйхатдан ўтказилган юридик ва жисмоний шахсларнинг транспорт воситаларини мажбурий техник кўрикдан ўтказиш ишларини ташкиллаштирсин. 2. Транспорт воситалари қуйидаги даврийликка мувофиқ техник кўрикдан ўтказилсин: а) тижорат асосида йўловчилар ташиш учун фойдаланиладиган енгил автомобиллар, автобуслар ва ўтириладиган жойлар сони 8 та ва ундан ортиқ бўлган (ҳайдовчининг ўрнидан ташқари) одамларни мунтазам ташиш учун жиҳозланган юк автомобиллари, йирик габаритли, оғир вазнли ва хавфли юкларни ташиш учун махсус транспорт воситалари ва уларга тиркамалар — бир йилда икки марта; б) ишлаб чиқарилганлигига беш йилдан кўп бўлмаган (ишлаб чиқарилган йили ҳам шу жумлага киради) транспорт воситалари (мазкур банднинг «а» кичик бандида кўрсатилган транспорт воситаларидан ташқари) икки йилда бир марта; в) ишлаб чиқарилган йилини ҳисобга олган ҳолда ишлаб чиқарилганлигига беш йилдан ортиқ бўлган транспорт воситалари, шунингдек ишлаб чиқарилган вақти аниқланмаган транспорт воситалари (мазкур банднинг «а» кичик бандида кўрсатилган транспорт воситаларидан ташқари) — бир йилда бир марта; г) тиркамалар кўрикка транспорт воситаси — шатакчи учун белгиланган муддатларда тақдим этилади. ДЙҲХХ органларида рўйхатдан ўтказилган кундан бошлаб улардан фойдаланишнинг биринчи йили мобайнида транспорт воситалари техник кўрикдан ўтказилмайди, мазкур банднинг “а” кичик бандида кўрсатилганлардан ташқари. 3. Мазкур қарорнинг 2-банди “а” кичик бандида кўрсатилган транспорт воситаларининг техник кўриги: биринчи марта — 1 март 30 июнгача; иккинчи марта — 1 сентябрдан 31 октябргача ўтказилсин. Юридик шахсларга қарашли бўлган транспорт воситаларининг техник кўриги 1 мартдан 30 июнгача ўтказилсин. 4. Транспорт воситалари техник кўрикдан ўтказилганлиги учун (мототранспорт, тиркамалар ва ярим тиркамалардан ташқари) энг кам ойлик иш ҳақининг ўндан бир қисми миқдорида йиғим ундирилади. Мазкур қарорнинг 2-банди “а” кичик бандида кўрсатилган транспорт воситалари иккинчи марта техник кўрикдан ўтказилганлиги учун йиғим ундирилмайди. Мототранспорт, тиркамалар, ярим тиркамалар техник кўрикдан ўтказилганлиги учун энг кам ойлик иш ҳақининг йигирмадан бири миқдорида йиғим ундирилади. Биринчи (олдинги) техник кўрикда носоз деб топилган транспорт воситаларидан такрорий техник кўрикдан ўтказилганлиги учун белгиланган миқдорларда йиғим ундирилади. Техник кўрик ўтказилганлиги учун йиғим суммаси тегишли маҳаллий бюджетга ўтказилсин. 5. Техник кўрикни ўтказиш жадвали 1-иловага; техник кўрикни ўтказиш бўйича комиссиянинг таркиби 2-иловага мувофиқ тасдиқлансин. 6. Техник кўрикни ўтказиш бўйича комиссия раиси (Ш.Эрназаров)га: юридик шахсга техник кўрик ўтказиладиган муддатлар тўғрисидаги билдиришнома юбориш; техник кўрикни ташкилотларда, диагностика станцияларида ва техника хизмати кўрсатиш станцияларида иш вақтида, техник назорат постларида иш кунларининг кундузги ва тунги вақтларида ёки ҳафтанинг дам олиш кунларидан бирида ўтказиш; техник кўрикдан ўтказишда техник жиҳатдан носоз деб топилган транспорт воситасининг, шунингдек техник ҳолати белгиланган талабларга жавоб бермайдиган ёки тегишли рухсатномасиз қайта жиҳозланган транспорт воситаларининг камчиликлари ва носозликларни бартараф этиш бўйича белгиланган тартибда тегишли чораларни кўриш вазифалари юклатилсин. 7. Мазкур қарор “Иштихон овози” газетасида эълон қилинсин ҳамда ҳокимликнинг расмий веб-сайтига жойлаштирилсин. 8. Ушбу қарор расмий эълон қилинган кундан эътиборан кучга киради. 9. Қарорнинг бажарилишини назорат қилиш туман ҳокимининг ўринбосари У.Исламов зиммасига юклатилсин. Туман ҳокими\tШ.Негматов\nТуман ҳокимининг 2020 йил “____” ___________даги ______-Қ сонли қарорига 1-ИЛОВА Техник кўрикни ўтказиш ЖАДВАЛИ Т/р\tТашкилот ва хўжаликлар номи\tТранспорт воситалари сони\tТехник кўрик ўтказиш вақти\tЎтказиш жойи 1\t""ISHTIXON AVTO O`RGATUVCHI" ШК"\t8\t01.03.2020 йил\tТуман ЙХХБ 2\t""SHER EFFEKT TRANS" МЧЖ"\t6\t01.03.2020 йил\tТуман ЙХХБ 3\t"BARLOS-KUCH Х Ф"\t5\t01.03.2020 йил\tТуман ЙХХБ 4\t"DAMXO JA SUV MA MIR МЧЖ"\t2\t01.03.2020 йил\tТашк. а/саройида 5\t"DENVER-PLS" MCHJ\t2\t02.03.2020 йил\tТуман ЙХХБ 6\t"FERUZBEK PROGRESS МЧЖ"\t3\t08.03.2020 йил\tТашк. а/саройида 7\t"ISTIXON TRANS SERVIS МЧЖ"\t9\t08.03.2020 йил\tТуман ЙХХБ 8\t"SHER EFEEKT TRANS" МЧЖ\t3\t09.03.2020 йил\tТуман ЙХХБ 9\t"ИШТИХОН ТУМАН ХТБ"\t2\t11.03.2020 йил\tТашк. а/саройида 10\t"ИШТИХОН ЭЛИТ ТРАНС" МЧЖ\t3\t11.03.2020 йил\tТуман ЙХХБ 11\t"САФАРБОЙ ТИРКАШЕВ" Ф/Х\t6\t11.03.2020 йил\tТуман ЙХХБ 12\t7-СОН МКК М.Ч.Ж\t16\t12.03.2020 йил\tТашк. а/саройида 13\tBOBIR SOBIR FER HUJ\t12\t23.03.2020 йил\tТуман ЙХХБ 14\tLAYLO GAZ SERVIS МЧЖ\t2\t26.03.2020 йил\tТашк. а/саройида 15\tАURORA EXSPRESS МЧЖ\t2\t30.03.2020 йил\tТуман ЙХХБ 16\tАВТОКАРВОН МИТАН МЧЖ\t8\t01.04.2020 йил\tТашк. а/саройида 17\tИШТИХОН ТАРАККИЁТ КУРИЛИШ МЧЖ\t4\t22.04.2020 йил\tТашк. а/саройида 18\tИШТИХОН ТЕМИР БЕТОН МЧЖ\t14\t22.04.2020 йил\tТашк. а/саройида 19\tИШТИХОН ТЙХПТФК\t3\t29.04.2020 йил\tТашк. а/саройида 20\tИШТИХОН ТУМАН ХОКИМИЯТИ\t6\t30.04.2020 йил\tТуман ЙХХБ 21\tИШТИХОН ЭЛИТ ТРАНС МЧЖ\t11\t30.04.2020 йил\tТуман ЙХХБ 22\tКУРУВЧИ МАНСУР МЧЖ\t2\t01.05.2020 йил\tТашк. а/саройида 23\tЛАЙЛО ГАЗ СЕРВИС 2\t03.05.2020 йил\tТашк. а/саройида 24\tМКТ ВАТАНПАРВАР\t7\t06.05.2020 йил\tТашк. а/саройида 25\tМП "UMID"\t5\t06.05.2020 йил\tТашк. а/саройида 26\tОКДАРЕ ДАВ.СУВ.МАХСУС ПУДРАТ ДУК\t4\t08.05.2020 йил\tТашк. а/саройида 27\tУМИД К/К\t4\t18.05.2020 йил\tТашк. а/саройида 28\tШАВКАТ АВТО СЕРВИСМЧ\t7\t20.05.2020 йил\tТуман ЙХХБ 29\tШЕР ЭФФЕКТ ТРАНС\t6\t20.05.2020 йил\tТуман ЙХХБ Изох: Транспорт воситалари мажбурий техник кўриги белгиланган куни соат 9 00 дан 12 00 гача, 14 00 дан 17 00 гача ўтказилади.\nТуман ҳокимининг 2020 йил “____” ___________даги ______-Қ сонли қарорига 2-ИЛОВА Техник кўрикни ўтказиш бўйича комиссия ТАРКИБИ Ш.Эрназаров\t-туман ИИБ ЙХХБ бошлиғи, ҳаракат хавфсизлиги комиссияси раиси. Аъзолари: Ғ.Қурбонов\t-туман мудофаа ишлари бўлими бошлиғи. И.Санаев\t-туман “Автомотохаваскорлар” жамияти раиси. Н.Шакаров\t-Самарқанд вилояти “Агротех МТП” МЧЖ Иштихон туман филиали директори. О.Вохидов\t-“Ойдин йўллар” МЧЖ раиси.